text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi | INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
18 Kwathi ke emva koko uDavide wawaxabela amaFilisti+ waza wawoyisa yaye wayithabatha iGati+ needolophu eziphantsi kwayo esandleni samaFilisti.
2 Wandula waxabela uMowabhi,+ aza amaMowabhi aba ngabakhonzi bakaDavide bokuzisa unikelo.+
3 Waza uDavide wahlabela mgama waxabela uHadadezere+ ukumkani waseTsobha+ eHamati+ njengoko wayesiya kumisa ulawulo lwakhe kuMlambo umEfrate.+
4 Ngokubhekele phaya, uDavide wathimba kuye iwaka leenqwelo namawaka asixhenxe abakhweli-mahashe namashumi amabini amawaka amadoda ahamba ngeenyawo.+ UDavide wawanqumla imisipha+ onke amahashe atsala iinqwelo,+ kodwa washiya kuwo amahashe alikhulu atsala iinqwelo.
5 Xa iSiriya yaseDamasko yeza kuncedisa uHadadezere ukumkani waseTsobha,+ uDavide waxabela kumaSiriya amadoda angamashumi amabini anesibini amawaka.
6 Emva koko uDavide wamisa iinkampu zomkhosi eSiriya yaseDamasko,+ aza amaSiriya aba ngabakhonzi bakaDavide bokuzisa unikelo.+ Yaye uYehova waqhubeka emsindisa uDavide naphi na apho wayesiya khona.+
7 Ngaphezu koko, uDavide wathabatha amakhaka+ egolide abusazinge awayekubakhonzi bakaHadadezere, wawazisa eYerusalem.+
8 Yaye eTibhati+ naseKun, izixeko zikaHadadezere, uDavide wathabatha ubhedu oluninzi kakhulu. USolomon wenza ngalo ulwandle lobhedu+ neentsika+ neempahla zobhedu.+
9 Wathi uTowu ukumkani waseHamati+ akuva ukuba uDavide uxabele wonke umkhosi wamajoni kaHadadezere+ ukumkani waseTsobha,
10 kamsinya wathumela uHadoram+ unyana wakhe kuKumkani uDavide ukuba ambuze ngentlalo-ntle aze avuyisane naye ngenxa yokuba wayelwe noHadadezere ngokokude amxabele, (kuba uHadadezere wayeqeqeshelwe imfazwe nxamnye noTowu, ) yaye wayephethe zonke iintlobo zempahla yegolide nesilivere+ nobhedu.
11 Nezi uKumkani uDavide wazingcwalisela+ uYehova kunye nesilivere negolide awayithabatha kuzo zonke iintlanga,+ kwaEdom nakwaMowabhi+ nakoonyana baka-Amoni+ nakumaFilisti+ nakuAmaleki.+
12 Ke yena uAbhishayi+ unyana kaZeruya,+ waxabela amaEdom kwiNtlambo yeTyuwa,+ ishumi elinesibhozo lamawaka.
13 Wabeka iinkampu zomkhosi kwaEdom, yaye onke amaEdom aba ngabakhonzi bakaDavide.+ UYehova waqhubeka emsindisa uDavide naphi na apho wayesiya khona.+
14 UDavide waqhubeka elawula wonke uSirayeli,+ yaye waqhubeka ebenzela izigwebo nobulungisa bonke abantu bakhe.+
15 Kwaye uYowabhi unyana kaTseruya wayephethe umkhosi,+ uYehoshafati+ unyana ka-Ahiludi wayegcina ingxelo.
16 UTsadoki+ unyana ka-Ahitubhi noAhimeleki+ unyana ka-Abhiyatare babengababingeleli, uShavesha+ yena engunobhala.
17 UBhenaya+ unyana kaYehoyada+ wayephethe amaKereti+ namaPeleti;+ oonyana bakaDavide babesesikhundleni sokuqala kwicala likakumkani.+
Yithumele
Yithumele
INGUQULELO YEHLABATHI ELITSHA YEZIBHALO EZINGCWELE
1 Kronike 18
IsiXhosa
Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Chapter 1
1 Isityhilelo sikaYesu Kristu, awamnika sona uThixo, ukuba ababonise abakhonzi bakhe izinto ezimele ukubakho kamsinya; waqondisa wathumela ngaso isithunywa sakhe sasemazulwini kumkhonzi wakhe uYohane,
2 owalingqinelayo ilizwi likaThixo nobungqina bukaYesu Kristu, kwaneento zonke awazibonayo.
3 Unoyolo lowo uwalesayo, kwanabo bawevayo amazwi aso isiprofeto esi, bazigcine izinto ezibhaliweyo kuso; kuba ixesha likufuphi.
4 UYohane ubhalela amabandla asixhenxe akwelaseAsiya; uthi, Makube lubabalo kuni, noxolo oluvela kulowo ukhoyo, wayekho, uzayo; nakubo ooMoya abasixhenxe abaphambi kwetrone yakhe;
5 nakuYesu Kristu, oliNgqina elithembekileyo, Owamazibulo kubo abafileyo, uMphathi wookumkani bomhlaba. Kulowo wasithandayo, wasikhulula ezonweni zethu ngelilelakhe igazi,
6 wasenza ookumkani nababingeleli kuye uThixo uYise: kuye makubekho uzuko namandla, kuse emaphakadeni asemaphakadeni. Amen.
7 Yabonani, uza namafu; aye eya kumbona amehlo onke, kwanabo bamhlabayo; zaye ziya kummbambazelela zonke izizwe zomhlaba. Ewe, amen.
8 Mna ndinguAlfa no-Omega, isiqalo nesiphelo; itsho iNkosi, leyo ikhoyo, yayikho, izayo, uSomandla.
9 Mna Yohane, endikwangumzalwana wenu, nedlelane nani ngayo imbandezelo, nangabo ubukumkani, nangonyamezelo lukaYesu Kristu, ndaye ndisesiqithini ekuthiwa yiPatmos, ngenxa yelizwi likaThixo, nangenxa yobungqina bukaYesu Kristu.
10 Ndaye ndikuMoya ngemini eyeyeNkosi; ndeva emva kwam izwi elikhulu, ngathi lelexilongo,
11 lisithi, Mna ndinguAlfa no-Omega, owokuqala nowokugqibela. Okubonayo kubhale encwadini ukuthumele kuwo amabandla asixhenxe aseAsiya: e-Efese, eSmirna, ePergamo, eTiyatira, eSardesi, eFiladelfi, eLawodike.
12 Ndaza ndee guququ, ukuba ndilibone ilizwi elo belithetha nam. Ndithe guququ ke, ndabona iziphatho zezibane zegolide zisixhenxe;
13 naphakathi kweziphatho zosixhenxe ezo, ofana noNyana woMntu, ambethe ingubo efike ezinyaweni, ebhinqe emabeleni umbhinqo wegolide.
14 Intloko yakhe ke neenwele zimhlophe, njengoboya bezimvu obumhlophe njengekhephu; amehlo akhe enjengelangatye lomlilo;
15 iinyawo zakhe zifana nobhedu olubengezelayo, zingathi zivuthiswe eziko; izwi lakhe ngathi sisandi samanzi amaninzi.
16 Waye eneenkwenkwezi ezisixhenxe esandleni sakhe sokunene; emlonyeni wakhe kuphuma ikrele elibukhali, elintlangothi mbini; ubuso bakhe bunjengelanga, likhanya ngamandla alo.
17 Ndithe ndakumbona, ndasuka ndawa ezinyaweni zakhe, ndaba njengofileyo. Waza wabeka isandla sakhe sokunene phezu kwam, esithi kum, Musa ukoyika; mna ndingowokuqala nowokugqibela, ndinguye odla ubomi;
18 ndaye ndifile; yabona, ndingobudlayo ubomi kuse emaphakadeni asemaphakadeni. Amen. Ndinazo nezitshixo zelabafileyo nezokufa.
19 Zibhale izinto ozibonileyo, nezikhoyo, kwaneziya kubakho emva kwezo.
20 Imfihlakalo yeenkwenkwezi ezisixhenxe ozibonileyo esandleni sam sokunene, neziphatho zezibane zosixhenxe zegolide, yile: Iinkwenkwezi ezo zisixhenxe zizithunywa zawo amabandla asixhenxe; neziphatho ezo zisixhenxe uzibonileyo ngamabandla osixhenxe.

robotstxt: allowed

filter: keep


text:
Chapter 46
1 UBhele uyaguqa, uNebho uya bhanyalaza; izithixo zabo zibekwe emaqegwini nasezinkomeni ezitsalayo; ezi nibe nizithwala zibotshiwe, zingumthwalo kwizinto ezityhafileyo.
2 Izithixo zabhanyalaza, zaguqa kunye, azaba nakuzisiza ekuthwaleni, ke inkqu yazo yaya ekuthinjweni.
3 Phulaphulani kum, ndlu kaYakobi, nonke masalela endlu kaSirayeli, nina nabekwayo phezu kwam kwasesiswini, nina nathwalwayo ndim kwasesizalweni;
4 kude kuse ebudaleni ikwandim, kude kuse ezimvini ndiya kunityatha emagxeni mna. Ndikwenzile mna; ndiya kunithwala mna, ndiya kunityatha emagxeni mna, ndinisize.
5 Ninokundifanisa, nindilinganise, nindinxulumise nabani na, ukuba sifane?
6 Bona bawohloza igolide engxoweni, balinganise isilivere ngesikali; baqesha umnyibilikisi, ayenze isithixo; basibekeke, ewe, baqubude.
7 Bayasithwala, basityathe emagxeni, basibeke phantsi endaweni yaso, sime; asibuyi sisuke kuloo ndawo yaso; ewe, bayakhala kuso, singaphenduli; asisindisi bani embandezelweni yakhe.
8 Khumbulani oko, nibe ngamadoda; kunyamekeleni ngentliziyo, nina bakreqileyo.
9 Khumbulani izinto zangaphambili, zasephakadeni, okokuba ndinguThixo, akukho wumbi; ndinguThixo, akukho namnye unjengam;
10 ukuxelayo kwasekuqaleni okungasemva, nakwabamandulo okungekenzeki, ndisithi, Icebo lam liya kuma, ndikwenze konke ukuthanda kwam;
11 ndibiza ukhozi empumalanga, indoda yecebo lam ezweni elikude; nditshilo, ewe, ndiya kukufeza; ndiyilile, ewe, ndiya kukwenza.
12 Phulaphulani kum, nina bantliziyo ilukhuni, bakude nobulungisa.
13 Ndisondeza ubulungisa bam, abuyi kuba kude; nosindiso lwam aluyi kulibala; ndinika usindiso eZiyon, uzuko lwam kuSirayeli.


text:
This letter appeared as a sponsored advertorial in the The Herald and Daily Dispatch newspapers in the Eastern Cape on Friday 17 February.
A slightly different version of this letter was sent to the offices of Minister A. Motshekga, Premier N. Kiviet, MEC M. Makhuphula and Superintendent-General Adv. M. Mannya during the four week go-slow of January 2012.
DATE: FEBRUARY 2012
FROM: ABAHLALI ABAKHATHAZEKILEYO
Esi sisicelo sasesidlangalaleni kubaphathi bezemfundo eMpuma Koloni, umbutho wootitshala – iSADTU – kunye nootitshala; sokuba bancede bayeke ukuphazamisa izifundo zabantwana abamnyama ezikolweni.
Asinokwazi ukuthula sibukele lenyubakaxaka yezemfundo echaphazela, kak’bi, imfundo yabantwana bethu.
Ikamva lomntwana omnyama niyalibulala botitshala. Sithumela abantwana bethu kwezizikolo zenu ngethemba lokuba niyakubakhathalela nibakokose ngemfundo. Kodwa hayi, ikamva lomntwana omnyama limfiliba ezandleni zenu.
Yenzeka njani na lonto? Abantwana benze ntoni bona sebevinjwa imfundo? Benze ntoni?
Kusenjalo, ziiveki zintlanu izikolo zivuliwe kulonyaka ka- 2012 kodwa abantwana sebezibona besengxakini yokukhutshwa ezikolweni ngenxa yengxabano phakathi kwentloko yesebe lwezemfundo eMpuma Koloni, u- Advocate Modidima Mannya, nombutho wootitshala i-South African Democratic Teachers Union (SADTU).
Ngokubona kwethu ibinosombhululwa ngengxoxo lengxaki, ingade ichaphazele abafundi ngesisigqibo sokuba ootitshala bangafundisi okanye baye ngokucotha emisebenzini.
Abazali, abagcini-bantwana nakunye nabahlali baseMpuma Koloni baphatheke kabuhlungu sesisiganeko kwaye abazi nokuba bangenza ntoni ngalomba ukuze bayisombhulule lengxaki. Kwiidolophu neelali zethu eMpuma Koloni abantwana bakhutshwa phambi kwexesha ezikolweni; ngentsimbi yethoba ukuya kweyeshumi elinambini ngentseni. Kwaye oko kuxhomekeke kwiinqununu nakubafundisi-ntsapho, nabathe bahamba ngokunentsa kwimisebenzi yabo.
Kuyacaca ukuba abantwana basezikolweni ezisezilokishini nasezilalini babuthwele ubunzima, kwaye lemeko ayinamtu unokuyikhusela.
Eyona nto ingumqobo kubahlali balapha eMpuma Koloni yeyokuba abazi nokuba kutheni sekunje. Abafundi babuyele ngoku ezikolweni, kodwa kungekudala ootitshala bazakufamana esinye isizathu sokuqhanqalaza, bashiye abantwana ezikolweni kwakhona.
Indima yabazali abamnyama seyafana neyeenkuku ezasikwa imilomo, ngenxa yokuhlaliswa ebumnyameni ngemiba yootitshala nezemfundo.
Iingxoxo-mpikiswano ezivakala koonomathotholo, oomabonakude nakumaphephandaba phakathi kwentloko yesebe lwezemfundo, uMannya, nakunye nesithethi se- SADTU, uMnkenceleli Ndongeni, azibonakalisi kukhanya kwesisimo semfundo yaseMpuma Koloni.
Ndlela le zihamba ngayo ezizinto, singabemi balapha eMzantsi Afrika sihlazekile, kwaye ayibukeki into yokubukela iinkokheli zethu zemfundo zixabana koonomathotholo, koomabonakude nasemaphepheni zibonakalisa ukungavisisani. Lihlazo eli!
Kuyanyanzeleka abazali nabahlali baseMpuma Koloni baphakame bakhe bayokuhlala phantsi nabatitshala babantwana babo; banyanzelise imfundiso yabantwana babo okanye bakhangele amanye amacebo emfundo ayakuthi ancede abantwana babo.
Abazali abamnyama kuyanyanzeleka bathath’inxaxheba ephangalaleyo kwizikolo zabantwana babo – babe nendima abayidlalayo ebuRhulumenteni bezikolo zabantwana babo.
Asinokwazi ukunyamezela lendlela yokuziphatha yootitshala, imibutho yabo kunye nesebe lwezemfundo.
Ukuba abakwazi ukuyisombhulula lengxaki kuyakufuneka sihlabe imibuzo yokuba: lemfundo siyinikwa nguRhulumente ingaba inexabiso na? Okanye abantu balapha abamnyama kufuneka bazenzele imfundo ephucukileyo, ngokwabo?
Siyabacela bonke abantu abayinxalenye nesisimo ukuba bazityande izazela – bakhulule abantwana kulemeko, bakwazi ukubuyela kwizifundo zabo. Makucingwe ngekamva loMzantsi Afrika.
Na xa sibheka phambili sakucela ukuba ootitshala xa benengxaki nesebe lwezemfundo bazame ngandlela zonke ukuba ingachaphazeli ikamva lomntwana omnyama. Ukubulala imfundo yomntwana kukubulala ikamva lethu sisonke bantu bantsundu!
Imibuzo ingabhekiswa kuXolile Madinda ku 082 591 5612 okanye umyalezo wesibhalao ungabhekiswa ku imfundo.easterncape@gmail.com
ESISIBHALO SIXHASWA NGABALANDELAYO: (Kwaye nabani na ofuna ukuxhasa esisibhalo wamkelekile ukusisasaza ‘de sifikelele kuninzi eMpuma Koloni)
1. Reverend Mpumelelo Qwabaza – CEO Eastern Cape Provincial Council of
Churches
2. Nomalanga Mkhize, Save Our Schools and Community
3. Reverend Theo Williams
4. Reverend Lundi Joko
5. Simphiwe Dana
6. Unathi Kondile
7. Derek Luyt
8. Zukiswa Kota
9. Farouk Abrahams
10. Xolile Madinda
11. Mpumi Bikitsha
12. Kwezi Xinwa
13. Aviwe Monti
14. Thabisa Ngada
15. Maggie Vester
16. Yolandi Garden
17. Thembelani Shoco
18. Reggie Manyakara
19. Thabisa Xhalisa
20. Songezo Zibi
21. Kate Tissington
22. Mandilakhe Dikana
23. Dumisani Mtwa
24. Sinesipho Mbusi
25. Mzuvukile Sotshanga
26. … (nabo bonke abanye abahlali abakhathazekileyo)


text:
Ukwenza Ukhetho Lobulumko Ngoxa Uselula
‘Nina bafana kwanani zintombi ezinyulu, lidumiseni igama likaYehova.’—INDU. 148:12, 13.
1. Ngawaphi amathuba ananditshwa ngamaKristu aselula?
SIPHILA kumaxesha abangel’ umdla. Ngoku izigidi zabantu bazo zonke iintlanga ziyathontelana ukungena kunqulo lokwenyaniso, kunanini na ngaphambili. (ISityhi. 7:9, 10) Ulutsha oluninzi luvuyiswa kukunceda abanye baqonde iBhayibhile. (ISityhi. 22:17) Lumbi luqhuba izifundo zeBhayibhile, lunceda abantu baphucule ubomi babo. Olunye lushumayela ngenzondelelo kwintsimi ethetha ulwimi lwasemzini. (INdu. 110:3; Isa. 52:7) Unokwenza njani ukuze ube nenxalenye kulo msebenzi wanelisayo?
2. Umzekelo kaTimoti ubonisa njani ukuba uYehova ukulungele ukunika abaselula iimbopheleleko? (Jonga umfanekiso osekuqaleni.)
2 Njengomntu oselula, unokwenza ukhetho oluya kukuvulela amathuba onokuwanandipha enkonzweni kaThixo. Ngokomzekelo, uTimoti waseListra wenza ukhetho lobulumko nolwamkhokelela ekubeni abe ngumthunywa wevangeli xa wayemalunga neminyaka eyi-20. (IZe. 16:1-3) Kwiinyanga kamva, emva kokuba inkcaso ekrakra imnyanzele ukuba ashiye ibandla laseTesalonika elalisandul’ ukusekwa, uPawulos wacela uTimoti oselula ukuba abuyele eTesalonika ukuze omeleze abazalwana. (IZe. 17:5-15; 1 Tes. 3:1, 2, 6) Unokuyithelekelela indlela amele ukuba wayevuya ngayo uTimoti akufumana eso sabelo.
OLONA KHETHO LUBALULEKILEYO
3. Sisiphi esona sigqibo sibalulekileyo onokusenza ebomini, ibe unokusenza nini?
3 Ixesha lobutsha lelona lifanelekileyo lokwenza izigqibo ezibalulekileyo. Kodwa kukho isigqibo esibaluleke ngaphezu kwazo zonke—esokukhonza uYehova. Liliphi elona xesha lifanelekileyo lokwenza eso sigqibo? UYehova uthi: “Khumbula uMdali wakho Ozukileyo ngemihla yobufana bakho.” (INtshu. 12:1) Ekuphela kwendlela eyamkelekileyo ‘yokukhumbula’ uYehova kukumkhonza ngokupheleleyo. (Dut. 10:12) Isigqibo sokukhonza uThixo ngentliziyo yakho yonke sesona sibalulekileyo konokuzenza. Siya kuchaphazela ubomi bakho bonke.—INdu. 71:5.
4. Ziziphi ezinye izigqibo ezibalulekileyo eziya kuchaphazela indlela omkhonza ngayo uThixo?
4 Kakade ke, isigqibo osenzayo sokukhonza uYehova asikokuphela kokhetho oluchaphazela ikamva lakho. Ngokomzekelo, usenokucinga enoba uza kutshata kusini na, uza kutshata nabani, nendlela oza kuziphilisa ngayo. Nazo ezi zizigqibo ezibalulekileyo, kodwa kuya kuba bubulumko ukugqiba enoba ufuna ukukhonza uYehova kangangoko unako kusini na. (Dut. 30:19, 20) Ngoba? Kuba zonke ezi zigqibo zihlobene. Loo nto ugqiba kuyo ngokuphathelele umtshato nengqesho iya kuchaphazela indlela omkhonza ngayo uThixo. (Thelekisa uLuka 14:16-20.) Kwelinye icala, umnqweno wakho wokukhonza uThixo uya kuchaphazela ukhetho olwenzayo ngomtshato nomsebenzi. Ngoko ke, gqiba ngezona zinto zibaluleke ngakumbi.—Fil. 1:10.
UZA KWENZA NTONI NGOBUTSHA BAKHO?
5, 6. Amazwi kaYuichiro abonisa njani ukuba ukwenza ukhetho olufanelekileyo kukhokelela kumava amnandi kamva? (Funda inqaku elithi “Ukhetho Endalwenza Ndisemncinane” kule Mboniselo.)
5 Emva kokuba wenze ukhetho lokukhonza uThixo, uya kukuqonda oko afuna ukwenze, uze ke wenze isigqibo ngendlela oza kumkhonza ngayo. Omnye umzalwana waseJapan wathi: “Ndiseneminyaka eyi-14, ndaphuma nomnye umzalwana entsimini owaqaphela ukuba ndandingayinandiphi. Wathi kum: ‘Yuichiro, mhlawumbi kuya kuba bhetele ukuba ukhe ugoduke, uze ufike uhlale phantsi ucingisise nzulu ngezinto akwenzele zona uYehova.’ Ndenza kanye oko. Eneneni, ndaqhubeka ndicinga yaye ndithandaza kangangeentsuku. Ngokuthe ngcembe, isimo sam sengqondo satshintsha. Kungekudala, ndafumanisa ukuba ndiyakunandipha ukukhonza uYehova. Ndandikuthanda ukufunda ngabathunywa bevangeli, ibe ndaqalisa ukucinga ngokukhonza uYehova ngakumbi.”
6 UYuichiro uqhubeka athi: “Ndagqiba kwelokuba ndenze ukhetho oluya kundivumela ukuba ndikhonze uYehova phesheya kweelwandle. Ngokomzekelo, ndafunda isiNgesi. Ukugqiba kwam esikolweni, ndakhetha ukuzixhasa ngokumane ndifundisa abantu isiNgesi, ukuze ndikwazi ukuqhubeka ndinguvulindlela. Xa ndandineminyaka eyi-20, ndaqalisa ukufunda isiMongolia ndaza ndafumana ithuba lokuya kutyelela iqela elalinabavakalisi abathetha isiMongolia. Emva kweminyaka emibini, ngo-2007, ndaya kutyelela eMongolia. Ngoxa ndandishumayela nabanye oovulindlela ndaza ndabona ukuba abantu abaninzi babenxanelwe inyaniso, ndaba nomnqweno wokufudukela apho ndiye kunceda. Ndabuyela eJapan ndisiya kwenza amalungiselelo okuphindela apho. Ndibe nguvulindlela eMongolia ukususela ngoAprili 2008. Ewe kona akululanga apha. Kodwa abantu bayasabela kwiindaba ezilungileyo, ibe nam ndiyakwazi ukubanceda basondele kuYehova. Ndivakalelwa kukuba ndakhetha eyona ndlela ibhetele yokuphila.”
7. Luluphi ukhetho esimele silwenze, ibe uMoses wasimisela wuphi umzekelo?
7 Ngqina ngalinye likaYehova limele ligqibe ngendlela eliza kubuchitha ngalo ubomi balo enkonzweni kaYehova. (Yosh. 24:15) Akukho mntu umele akuxelele ukuba utshate okanye ungatshati, utshate nabani, okanye ufune wuphi umsebenzi. Ngaba uza kukhetha umsebenzi ongazukuchitha xesha lininzi uwufundela? Bambi kuni lutsha olungamaKristu bahlala kwiindawo ezitsala nzima; abanye kwizixeko ezifumileyo. Anifani ngobuntu, ubuchule, amava, izinto eninomdla kuzo nangokholo. Oku kungafani kunokuthelekiswa nendlela ulutsha lwamaHebhere awayehlala eYiputa olwalahluke ngayo kuMoses. Eselula uMoses wayevulekelwe ngamathuba amaninzi, ngoxa amanye amaHebhere ayengamakhoboka. (Eks. 1:13, 14; IZe. 7:21, 22) Nabo babephila kumaxesha abangel’ umdla, kanye njengani. (Eks. 19:4-6) Ngamnye kwakufuneka akhethe ukuba uza kwenza ntoni ngobomi bakhe. UMoses wenza ukhetho olufanelekileyo.—Funda amaHebhere 11:24-27.
8. Ngoobani abanokukunceda wenze ukhetho olufanelekileyo?
8 UYehova uyakunceda wenze ukhetho lobulumko ebutsheni bakho. Ukufundisa ngemigaqo yeBhayibhile onokuyisebenzisa enoba ukweyiphi na imeko. (INdu. 32:8) Ukongezelela koko, abazali bakho abangamaKristu nabadala bebandla banokukunceda uqiqe ngendlela oya kuyisebenzisa ngayo le migaqo. (IMize. 1:8, 9) Makhe sithethe ngemigaqo yeBhayibhile emithathu enokukunceda wenze ukhetho olufanelekileyo noluya kukunceda kwikamva.
IMIGAQO YEBHAYIBHILE EMITHATHU ENOKUKUNCEDA
9. (a) UYehova usinike njani inkululeko yokuzikhethela? (b) ‘Ukufuna kuqala uBukumkani’ kusivulela waphi amathuba?
9 Funa kuqala uBukumkani bukaThixo nobulungisa bakhe. (Funda uMateyu 6:19-21, 24-26, 31-34.) UYehova usinike inkululeko yokuzikhethela. Akatsho ukuba lingakanani ixesha omele ulichithe ushumayela ngoBukumkani. Kodwa uYesu wasinika lo mgaqo uluncedo wokuba sibeke uBukumkani kuqala. Uya kuvulekelwa yiminyango emininzi, ukuba ubeka uBukumkani kwindawo yokuqala. Ngokomzekelo, uya kuba nethuba lokubonakalisa indlela omthanda ngayo uYehova nommelwane nokubonisa umbulelo wakho kuye ngethemba lobomi obungunaphakade. Ngaba izigqibo ozenzayo ngomtshato nomsebenzi zibonisa ukuba uxhalabele izinto eziphathekayo kunokufuna kuqala ubukumkani nobulungisa bakhe?
10. Yintoni eyayisonwabisa uYesu, ibe ziziphi izigqibo eziya kukonwabisa?
10 Fumana uyolo ngokukhonza abanye. (Funda iZenzo 20:20, 21, 24, 35) UYesu wasifundisa lo mgaqo usisiseko. Wayonwabe kakhulu ngenxa yokuba wayesenza intando kaYise kungekhona eyakhe. Wayeyoliswa kukubona abantu abalulamileyo besabela kwiindaba ezilungileyo. (Luka 10:21; Yoh. 4:34) Mhlawumbi sele ulufumene olu vuyo lokunceda abanye. Ukuba usekela izigqibo zakho kwimigaqo eyafundiswa nguYesu, uya konwaba kungekuphela nje wena kodwa noYehova.—IMize. 27:11.
11. Yintoni eyenza uBharuki akakunandipha ukukhonza uYehova, ibe uYehova wamnceda njani?
11 Olona lonwabo silufumana xa sikhonza uYehova. (IMize. 16:20) Kuyabonakala ukuba uBharuki, unobhala kaYeremiya wakulibala oku. Ngaxa lithile, wayengasakunandiphi ukukhonza uYehova. UYehova wathi kuye: “Uyaqhubeka uzifunela izinto ezinkulu. Musa ukuqhubeka uzifuna. Kuba yabona, ndiyizisela intlekele inyama yonke, . . . yaye ndiza kukunika umphefumlo wakho ube lixhoba kuzo zonke iindawo osenokuya kuzo.” (Yer. 45:3, 5) Ucinga ukuba yintoni eyayinokwenza uBharuki onwabe—kukuzifunela izinto ezinkulu okanye ukusinda xa kwakutshatyalaliswa iYerusalem?—Yak. 1:12.
12. Luluphi ukhetho olwamzisela uvuyo uRamiro?
12 Omnye umzalwana owafumana uvuyo ekukhonzeni abanye nguRamiro. Uthi: “Ndiphuma kwintsapho ehluphekayo kummandla okwiiNtaba zeAndes. Xa umkhuluwa wam wathi uza kundisa eYunivesithi, yaba yinto enkulu leyo. Kodwa ke ndandisandul’ ukubhaptizwa ndisiba liNgqina likaYehova, ibe ndandicelwe ngomnye uvulindlela ukuba ndishumayele naye kwenye idolophu encinane. Ndaya kuloo dolophana, ndafunda ukucheba iinwele ndaza ndazivulela ishishini ukuze ndizixhase. Abantu babezixabisa iZibhalo esibafundisa zona. Kamva, ndangena kwibandla elalisandul’ ukusekwa lolwimi lwasekuhlaleni. Ngoku sekudlule iminyaka elishumi ndingumshumayeli wexesha elizeleyo. Awukho omnye umsebenzi obunokundinika uvuyo olufana nolu lokunceda abantu beve iindaba ezilungileyo ngolwimi lwabo.”
13. Kutheni eli ilelona xesha lifanelekileyo lokukhonza uYehova ngentliziyo yakho yonke?
13 Fumana uvuyo ngokukhonza uYehova ebutsheni bakho. (Funda iNtshumayeli 12:1.) Musa ukuvakalelwa kukuba kufuneka uqale ufumane umsebenzi ohlawula kakuhle ngaphambi kokuba ube nguvulindlela. Elona xesha lifanelekileyo lokukhonza uYehova ngentliziyo yakho yonke leli, ngaphambi kokuba ube neembopheleleko zentsapho. Usesempilweni yaye unamandla okwenza izabelo ezinzima. Ufuna ukumenzela ntoni uYehova ngoku usemtsha? Mhlawumbi unosukelo lokuba nguvulindlela. Ufuna ukusebenza kwintsimi ethetha ulwimi lwasemzini. Okanye mhlawumbi unokwenza okungakumbi kwibandla okulo. Enoba ufuna ukwenza ntoni na enkonzweni kaThixo, kuza kufuneka ube nendlela yokuziphilisa. Uza kufuna uqeqesho olungakanani? Uza kukhetha ntoni?
SEBENZISA IMIGAQO YEBHAYIBHILE UKUZE UKHETHE NGOBULUMKO
14. Ziziphi izinto omele uzilumkele xa ufuna umsebenzi?
14 Le migaqo mithathu yeBhayibhile sithethe ngayo inokukunceda xa ukhetha umsebenzi. Ngokuqinisekileyo ootitshala okanye amasebe karhulumente ayayazi imisebenzi ekhoyo kwingingqi yakho okanye kuloo ndawo ufuna ukuba nguvulindlela kuyo. Inkcazelo onokuyifumana kwimithombo yehlabathi inokuba luncedo kodwa ke ufanele uyilumkele. Abantu abangamkhonziyo uYehova basenokuzama ukukuphembelela ukuba uthande ihlabathi. (1 Yoh. 2:15-17) Ukuba ujonga izinto onokuzifumana ehlabathini, intliziyo yakho inokukukhohlisa lula.—Funda iMizekeliso 14:15; Yer. 17:9.
15, 16. Ngubani onokukunika icebiso lobulumko ngokuphathelele umsebenzi?
15 Xa ukhetha umsebenzi kufuneka ufumane icebiso lobulumko. (IMize. 1:5) Ngubani onokukunceda ukhethe ngokuvisisana nemigaqo yeBhayibhile? Phulaphula abantu abamthandayo uYehova, abathanda wena, nabayaziyo imeko yakho. Baya kukunceda ucingisise ngezinto onokukwazi ukuzenza. Amacebiso abo anokukunceda ucingisise ngeyona nto ufuna ukuyenza. Ukuba unabazali abamthandayo uYehova, baya kukunceda. Nabadala bebandla lakho banokukunika amacebiso aluncedo. Ukongezelela, usenokuthetha noovulindlela nabaveleli abahambahambayo. Yintoni eyabenza bakhetha inkonzo yexesha elizeleyo? Baba ngabo njani oovulindlela, ibe babezixhasa njani? Luluphi ulwaneliseko abaye balufumana entsimini?—IMize. 15:22.
16 Abantu abakwazi kakuhle baya kukunika icebiso lobulumko. Ngokomzekelo, masithi ufuna ukuyeka isikolo samabanga aphakamileyo kuba usonqena nje umsebenzi wesikolo. Umntu okuthandayo unokuziqonda iinjongo zakho aze akuncede ubone ukuba isikolo sinokukunceda unganikezeli lula ebomini, uphawu olungundoqo ukuba ufuna ukhonza uYehova ngomphefumlo uphela.—INdu. 141:5; IMize. 6:6-10.
17. Hlobo luni lomsebenzi esimele siluphephe?
17 Wonke umntu okhonza uYehova uza kujamelana neemeko ezinokwenza buthathaka ukholo lwakhe nezinokumenza amshiye uYehova. (1 Kor. 15:33; Kol. 2:8) Eminye imisebenzi inokuba yingozi ngakumbi kukholo lwakho kuneminye. Ngaba bakhona abantu obaziyo kwindawo ohlala kuyo abaye “baphukelwa yinqanawa mayelana nokholo lwabo” ngenxa yokukhetha uhlobo oluthile lomsebenzi? (1 Tim. 1:19) Kuya kuba bubulumko ukuphepha nawuphi na umsebenzi onokwenzakalisa ubuhlobo bakho noYehova.—IMize. 22:3.
KONWABELE UKUBA NGUMKRISTU OSELULA
18, 19. Yintoni amele ayenze umntu ukuba akakabi nawo umnqweno wokukhonza uYehova?
18 Ukuba unomnqweno onyanisekileyo wokukhonza uYehova, wasebenzise amathuba akunika wona ngoku usemtsha. Yenza ukhetho oluya kukwenza ukunandiphe ukukhonza uYehova kula maxesha achulumancisayo.—INdu. 148:12, 13.
19 Kodwa ke, kuthekani ukuba akukabi nawo lo mnqweno wokukhonza uYehova? Qhubeka uzama ukomeleza ukholo lwakho. Emva kokuba umpostile uPawulos echaze imigudu yakhe yokuphila ubomi obuzisa iintsikelelo, wathi: “Ukuba ninolunye utyekelo lwengqondo, uThixo uya kunityhilela esi simo sengqondo singasentla. Noko ke, ngokwenqanaba esiye senza inkqubela ukusa kulo, masiqhubeke sihamba ngokulungeleleneyo kulo mzila mnye.” (Fil 3:15, 16) Khumbula ukuba uYehova uyakuthanda. Icebiso lakhe lelona libalaseleyo. Mvumele akuncede wenze esona sigqibo sifanelekileyo ngoku usemtsha.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi | INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
12 Malunga nelo xesha uHerode ukumkani wasa izandla zakhe ukuba abaphathe kakubi+ abathile kwabo basebandleni.
2 Wambulala uYakobi umntakwabo Yohane+ ngekrele.+
3 Njengoko wabona ukuba kwakukholekile kumaYuda,+ waqhubeka wabamba noPetros. (Ngokunjalo, leyo yayiyimihla yamaqebengwana angenagwele.)+
4 Yaye embambile, wamfaka entolongweni,+ emnikela kumaqela amane atshintshisanayo ngalinye linamajoni amane ukuba amlinde, njengoko wayezimisele ukumvelisa ebantwini emva kwepasika.+
5 Ngenxa yoko uPetros wayegcinwa entolongweni; kodwa ibandla laqhubeka limthandazela+ kakhulu kuThixo.
6 Ke kaloku xa uHerode wayesele eza kumvelisa, ngobo busuku uPetros wayelele ebotshwe ngemixokelelwane emibini phakathi kwamajoni amabini, yaye abalindi phambi komnyango babegcine intolongo.
7 Kodwa, khangela! ingelosi kaYehova yema+ khona apho, kwaza ukukhanya kwakhanya esiseleni sentolongo. Imbetha ecaleni uPetros, yamvusa,+ isithi: “Vuka ngokukhawuleza!” Yaza imixokelelwane yakhe yawa+ ezandleni zakhe.
8 Ingelosi+ yathi kuye: “Bhinqa uze ubophe iimbadada zakho.” Wenjenjalo. Ekugqibeleni yathi kuye: “Faka isambatho+ sakho sangaphezulu uze undilandele.”
9 Yaye waphuma waza wayilandela, kodwa wayengazi ukuba oko kwakusenzeka ngengelosi kwakuyinene. Enyanisweni, wayeba ubona umbono.+
10 Bedlula kumlindi wokuqala nowesibini bafika esangweni lentsimbi elikhokelela esixekweni, yaye lazivulekela.+ Kwaye emva kokuba bephumile bahamba isitrato sasinye, yaza ngoko nangoko ingelosi yemka kuye.
11 Yaye uPetros, eqabuka, wathi: “Ngoku okunene ndiyazi ukuba uYehova uthumele ingelosi+ yakhe waza wandihlangula+ esandleni sikaHerode nakuko konke oko ebekulindele amaYuda.”
12 Yaye emva kokukuqwalasela oku, waya endlwini kaMariya unina kaYohane owayenefani enguMarko,+ apho abaliqela babehlanganisene khona bethandaza.
13 Akunkqonkqoza elucangweni lwesango, isicakazana esigama linguRoda seza kusabela,
14 yaye, sakuliqonda ilizwi likaPetros, ngenxa yovuyo asizange silivule isango, kodwa sabalekela ngaphakathi saza saxela ukuba uPetros umi phambi kwesango.
15 Bathi kuso: “Ushiywa ziingqondo.” Kodwa sema ngelithi kunjalo. Bathi: “Yingelosi yakhe.”+
16 Kodwa uPetros waqhubeka enkqonkqoza. Bakuvula, bambona baza bakhwankqiswa.
17 Kodwa wawangawangisa+ ngesandla sakhe ukuba bathi cwaka waza wabaxelela ngokweenkcukacha indlela uYehova amkhuphe ngayo entolongweni, yaye wathi: “Zixeleni ezi zinto kuYakobi+ nakubazalwana.” Ngako oko waphuma waza wahambela kwenye indawo.
18 Ngoko, kwakuba semini,+ kwabakho isiphithiphithi esikhulu phakathi kwamajoni mayela noko ngokwenene kwakwenzekile ngoPetros.
19 UHerode+ wamfuna ngenkuthalo yaye, akungamfumani, wabancina abalindi waza wayalela ukuba baqhutywe baye kohlwaywa;+ yaye wehla kwelakwaYuda waya eKesareya waza wachitha ixesha elithile apho.
20 Ke kaloku yena wayelwile nabantu baseTire nabaseSidon. Ngoko ngamxhelo mnye beza kuye yaye, emva kokweyisela uBlasto, owayephethe igumbi lokulala likakumkani, bazicelela uxolo, ngenxa yokuba ilizwe labo lalibonelelwa ngokutya+ lelo likakumkani.
21 Kodwa ngemini emisiweyo uHerode wazambesa ngesambatho sasebukhosini, wahlala phantsi kwisihlalo sokugweba waza wanikela intetho yesidlangalala.
22 Abantu ababehlanganisene bakhwaza besithi: “Lilizwi lothixo elo, yaye asilamntu!”+
23 Ngephanyazo ingelosi kaYehova yamxabela,+ ngenxa yokuba engamnikanga uzuko uThixo;+ yaye wadliwa ziimpethu waza wabhubha.
24 Kodwa ilizwi+ likaYehova laqhubeka likhula yaye lisasazeka.+
25 Bona ke uBharnabhas+ noSawule, emva kokuba beluphumeze ngokupheleleyo ulungiselelo lwamancedo+ eYerusalem, babuya baza bathabatha noYohane,+ lowo wayenefani enguMarko.
Yithumele
Yithumele
INGUQULELO YEHLABATHI ELITSHA YEZIBHALO EZINGCWELE
IZenzo 12
IsiXhosa
Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Digital Millennium Copyright Act ("DMCA") | SActivator.com
Sactivator.com luthobela 17 U.S.C. § 512 kwaye i Digital Millennium Copyright Act ("DMCA"). Ngumgaqo-nkqubo wethu ukuphendula naziphi izaziso mthetho kwaye athathe amanyathelo afanelekileyo ngaphantsi kwe Digital Millennium Copyright Act ("DMCA") neminye imithetho esebenzayo ipropati.
Ukuba isixhobo sakho njengemveliso zithunyelwe kwi sactivator.com okanye ukuba amakhonkco u wakho mbandela njengemveliso zibuyiselwa ngokusebenzisa enjini yokukhangela zethu kwaye ufuna le zisuswe izinto, kufuneka unikezele kunxibelelwano olubhaliweyo ukuba iinkcukacha ulwazi oludweliswe kwicandelo elilandelayo. Nceda lumkela ukuba uya kuba noxanduva lokuhlawulela umonakalo (kubandakanywa neendleko nemirhumo yamagqwetha) ukuba aziyiyo ulwazi oludweliswe kwisayithi yethu wophula kwi oshicilelo yakho.
Sicebisa ukuba kufuneka kuqala uqhagamshelane negqwetha ukuze ufumane uncedo lwezomthetho ngalo mba.
Iziqalelo zilandelayo kufuneka lubandakanywe copyright yakho kwaphulwa ibango:
- Nika ubungqina umntu ogunyazisiweyo ukuba asebenze egameni umnikazi ilungelo elikhethekileyo nezelwe yesityholo.
- Nika iinkcukacha zoqhagamshelwano olwaneleyo ukuze sibe singaqhagamshelana nawe.
- Kufuneka kwakhona kuquka idilesi yemeyile esebenzayo.
- Kufuneka ukuchonga ngokweenkcukacha ezaneleyo umsebenzi njengemveliso ibango ukuba athe anyhashwa kwaye kuquka ubuncinane omnye umba wophendlo phantsi apho umbandela livela sactivator.com iziphumo zophendlo.
- Yingxelo iqela sikhalaza unalo kukholo kakuhle ukuba ukusebenzisa izinto ngendlela wakhalaza engagunyaziswanga ngumnini copyright, arhente yaso, okanye umthetho.
- Yingxelo iinkcukacha isaziso ichanekile, naphantsi isohlwayo lokuxoka, ukuba iqela ukukhalaza ogunyazisiweyo ukuba asebenze egameni umnikazi ilungelo elikhethekileyo nezelwe yesityholo.
- Kufuneka sityikitywe ngumntu eligunyazisiweyo ukuba asebenze egameni umnini ilungelo elikhethekileyo ekutyholwa ukuba ukuba one.
Thumela isaziso yolwaphulo-!
Qiniseka Phambi DMCA


text:
Chapter 23
1
1 Ngomnyaka wesixhenxe wazomeleza uYehoyada, wathabatha abathetheli-makhulu, uAzariya unyana kaYehoram, noIshmayeli unyana kaYehohanan, noAzariya unyana kaObhedi, noMahaseya unyana ka-Adaya, noElishafati unyana kaZikri, wanqophisana nabo.
2 Bajikeleza kwaYuda, babahlanganisa abaLevi emizini yonke yakwaYuda, neentloko zonke zezindlu zooyise zakwaSirayeli, beza nabo eYerusalem.
3 Lesuka lonke ibandla lenza umnqophiso nokumkani endlwini kaThixo. Wathi kubo uYehoyada, Yabonani, unyana wokumkani makabe ngukumkani, njengoko wakuthethayo uYehova ngonyana bakaDavide.
4 Yiyo le into eniya kuyenza; esinye isahlulo sesithathu kuni bangenayo ngesabatha, kubabingeleli nakubaLevi, soba ngabagcini bamasango;
5 esinye isahlulo sesithathu soba sendlwini yokumkani; esinye isahlulo sesithathu soba seSangweni lesiSeko; abantu bonke boba sezintendelezweni zendlu kaYehova.
6 Ize kungangeni bani endlwini kaYehova, ngaphandle kwababingeleli nabalungiseleli bakubaLevi; bona baya kungena ngokuba bangcwele; bonke abantu bazigcine izigxina zikaYehova.
7 AbaLevi bomngqonga ukumkani ngeenxa zonke, elowo ephethe iintonga zakhe ngesandla; ongowumbi ongenayo endlwini makabulawe; babe nokumkani ekungeneni kwakhe nasekuphumeni kwakhe.
8 Benza ke abaLevi namaYuda onke njengako konke awabawisela umthetho ngako uYehoyada umbingeleli. Bathabatha elowo amadoda akhe, abengena ngesabatha nabephuma ngesabatha; ngokuba uYehoyada umbingeleli akawandululanga amaqela lawo.
9 UYehoyada umbingeleli wabanika abathetheli-makhulu iintshuntshe, neengweletshetshe, namakhaka, abengakakumkani uDavide, abesendlwini kaThixo.
10 Wabamisa bonke abantu, elowo eneentonga zakhe esandleni; bathabathela kwelokunene igxalaba lendlu besa kwelokhohlo igxalaba lendlu, ngasesibingelelweni nangasendlwini, kukumkani ngeenxa zonke.
11 Bamkhuphela phandle unyana wokumkani, bamfaka isithsaba, bamnika isingqiniso, bamenza ukumkani. UYehoyada noonyana bakhe bamthambisa, bathi, Makadle ubomi ukumkani!
12 Uthe uAtaliya akusiva isandi sabantu, begidima, bedumisa ukumkani, weza ebantwini endlwini kaYehova.
13 Wakhangela, wambona ukumkani emi endaweni ephakamileyo ekungeneni, abathetheli nabavutheli-maxilongo bengakukumkani; abantu bonke belizwe bevuya, bevuthela amaxilongo; iimvumi zineempahla zokuvuma, zihlabela awokudumisa. UAtaliya wazikrazula iingubo zakhe, wathi, Licebo! licebo!
14 UYehoyada umbingeleli wabawisela umthetho abathetheli-makhulu, abaveleli bomkhosi, wathi kubo, Mkhupheleni phandle phakathi kwezintlu; omlandelayo makabulawe ngekrele. Ngokuba ubesithi umbingeleli, Makangabulawelwa endlwini kaYehova.
15 Bamkhwelela ke ngeenxa zombini; waya ekungeneni kwesango lamahashe endlwini yokumkani; bambulalela khona.
16 Wenza uYehoyada umnqophiso phakathi kwakhe nabantu bonke, nokumkani, ukuba babe ngabantu bakaYehova.
17 Baya bonke abantu endlwini kaBhahali, bayidiliza; nezibingelelo zakhe, nemifanekiso yakhe bayiqhekeza; bambulala uMatan, umbingeleli kaBhahali, phambi kwezibingelelo.
18 UYehoyada wamisa abaveleli bendlu kaYehova ngesandla sababingeleli abangabaLevi, awabahlulela uDavide indlu kaYehova, ukuba banyuse amadini anyukayo kaYehova, ngoko kubhaliweyo emyalelweni kaMoses, benovuyo neengoma, ngoko kumiselwe nguDavide.
19 Wamisa abagcini-masango emasangweni endlu kaYehova, ukuze kungangeni uyinqambi nangantoni.
20 Wathabatha abathetheli-makhulu, nezinhanha, nabalawuli babantu, nabantu bonke belizwe, wehla nokumkani endlwini kaYehova; bangena ngesango eliphezulu lendlu yokumkani, bambeka ukumkani etroneni yokumkani.
21 Bavuya ke bonke abantu belizwe, umzi wazola; bambulala ke uAtaliya ngekrele.>


text:
Chapter 4
1 Ke kaloku wenyuka uBhohazi, waya esangweni lomzi, wahlala khona; nanko egqitha umkhululi lowa abethetha yena uBhohazi; wathi, Wa, Nantsi, khawuphambukele apha, uhlale phantsi.
2 Waphambuka, wahlala. Wathabatha ishumi lamadoda kumadoda amakhulu omzi, wathi, Hlalani apha; ahlala ke.
3 Wathi kumkhululi lowo, Isahlulo somhlaba obungowomzalwana wethu uElimeleki, uthengise ngaso uNahomi, obuye elizweni lakwaMowabhi;
4 ndathi ke mna, mandivule indlebe yakho, ndithi, Wuthenge ngaphambi kwaba bahleliyo apha, phambi kwamadoda amakhulu abantu bakowethu. Ukuba uyawukhulula ngentlawulelo, wukhulule ngentlawulelo; ukuba akuwukhululi ngentlawulelo, ndixelele ndazi; ngokuba akukho bani unokuwukhulula ngentlawulelo, ingenguwe; ndisemva kwakho mna. Wathi, Ndowukhulula ngentlawulelo mna.
5 Wathi uBhohazi, Mhlenikweni uwuzuzayo umhlaba esandleni sikaNahomi, uwuzuza nakuRute, umMowabhikazi, umkamfi, ukuba uvuse igama lomfi elifeni lakhe.
6 Wathi umkhululi lowo, Andinakuzikhululela ngentlawulelo ngokwam, hleze ndilonakalise elam ilifa. Zikhululele ngentlawulelo isilunga sam eso; ngokuba andinako mna ukuwukhulula ngentlawulelo.
7 Ke kaloku kwakusithiwa kudala kwaSirayeli, ukukhulula ngentlawulelo nokwanana, ukuze yonke into ibe iqiniselwe, ubani anyothule imbadada yakhe ayinike ummelwane wakhe; oko kwaye kububungqina kwaSirayeli.
8 Wathi umkhululi lowo kuBhohazi, Zithengele. Wanyothula imbadada yakhe.
9 Wathi ke uBhohazi kumadoda amakhulu nakubantu bonke, Ningamangqina namhla, ukuba ndikuthengile konke okukaElimeleki, nako konke okukaKiliyon noMalon, esandleni sikaNahomi;
10 noRute umMowabhikazi, umkaMalon, ndimzuzile ukuba abe ngumkam, ukuze kuvuswe igama lomfi elifeni lakhe, linganqanyulwa igama lomfi ebazalwaneni bakhe, nasesangweni lendawo yakhe: ningamangqina namhla.
11 Bathi bonke abantu abasesangweni namadoda amakhulu, Singamangqina. UYehova makamenze lo mfazi ungenayo endlwini yakho, abe njengoRakeli nanjengoLeya, abayakhayo indlu kaSirayeli bobabini, avelise amandla e-Efrata, akwenzele udumo eBhetelehem;
12 indlu yakho ibe njengendlu kaPeretse, awamzalayo uTamare kuYuda, ngembewu leyo aya kukunika uYehova ngale ntombazana.
13 UBhohazi wamzeka ke uRute waba ngumkakhe, wamngena; waza uYehova wamnika ukuzala; wazala unyana.
14 Bathi abafazi kuNahomi, Makabongwe uYehova ongakuyekelanga uswele umkhululi namhla; igama lakhe malivakale kwaSirayeli;
15 abe ngumbuyisi womphefumlo kuwe, nomnqaki wezimvi zakho; ngokuba umolokazana wakho okuthandayo, lowo ulungileyo kuwe ngaphezu koonyana abasixhenxe, umzele.
16 UNahomi wamthabatha umntwana lowo, wambeka esifubeni sakhe, waba ngumondli wakhe.
17 Lwamthiya igama ummelwanekazi, lwathi, UNahomi uzalelwe unyana, lwathi igama lakhe nguObhedi; yena nguyise kaYese, uyise kaDavide.
18 Yiyo le ke inzala kaPeretse: uPeretse wazala uHetseron;
19 uHetseron wazala uRam; uRam wazala uAminadabhi;
20 uAminadabhi wazala uNashon; uNashon wazala uSalemon;
21 uSalemon wazala uBhohazi; uBhohazi wazala uObhedi;
22 UObhedi wazala uYese; uYese wazala uDavide.


text:
Chapter 36
1 Waqokela uElihu, wathi,
2 Khawenze kuhle, ndikutyele; Kuba kusekho ukuthetha okusingisele kuThixo.
3 Ndiya kukuphakamisela entweni ekude ukwazi kwam, Ndimnike ubulungisa uMenzi wam.
4 Okwenene, akubuxoki ukuthetha kwam; Ogqibeleleyo ngokwazi uphambi kwakho.
5 Yabona, uThixo unamandla, akacekisi bani; Unamandla ngokuqina kwengqondo.
6 Akamlondolozeli ebomini ongendawo; Iintsizana uzinika ibango lazo.
7 Akawasusi amehlo akhe kwabangamalungisa; Ubahlalisa kunye nookumkani etroneni Ngonaphakade, baphakame ke.
8 Ukuba bakhonkxiwe ngemixokelelwane, Bebanjiwe ngezintya zeentsizi,
9 Ubaxelela izenzo zabo Nezikreqo zabo; ngokuba bezenza amagorha.
10 Uzityhilela intethiso iindlebe zabo; Uthi mababuye ebutshingeni.
11 Ukuba bathe beva, bamkhonza, Boyigqiba imihla yabo ekulungeni, Neminyaka yabo ebumnandini.
12 Ukuba bathe abeva, bogqithela emkhontweni, Baphume umphefumlo bengenakwazi.
13 Ke abaziintshembenxa ngentliziyo babamba umsindo; Abazibiki xa abakhonkxayo;
14 Ufe ke ebuncinaneni umphefumlo wabo, Nobomi babo bube bobeng’awu kwindawo engcwele.
15 Uyamhlangula olusizana ngeentsizi zakhe, Ayityhile indlebe yakhe ngokuxinwa kwabo.
16 Nawe ubengakukhululayo yena emlonyeni wembandezelo, Akuse endaweni ebanzi, emzantsi ungacuthekileyo; Nokubekwa etafileni yakho kuzale kukutyeba.
17 Ke wena uzele kukugweba kwabangendawo; Ukugweba nokugwetywa kunako ukukubamba.
18 Kuba ubushushu mabungakuxhokonxeli ekutyhwakrazeni izandla, Nobukhulu bocamagusho mabungathi gu bucala.
19 Ukuzibika kwakho kokubeka ngaphandle kwembandezelo na, Nemigushanxa yonke yamandla?
20 Musa ukuzonda ubusuku Bokususa izizwe esikhundleni sazo.
21 Lumka, ungaguqukeli konobutshinga; Kuba unyule loo nto kuneentsizi.
22 Yabona, uThixo uphakamise ukwenza ngamandla akhe; Ngubani na umyali onjengaye?
23 Ngubani na omphathise indlela yakhe; Ngubani na ongathi, Wenze ngobugqwetha?
24 Khumbula ukuba uwukhulise ngendumiso umsebenzi wakhe, Awuhlabele ingoma amadoda.
25 Bonke abantu bayawubona; Umntu uwukhangela emgama.
26 Yabona, uThixo mkhulu, asimazi; Inani leminyaka yakhe aligocagoceki.
27 Kuba utsalela phantsi amathontsi amanzi, Achaphaze eyimvula enkungwini yakhe,
28 Esiyinisayo isibhakabhaka, Ivuze phezu kwabantu abaninzi.
29 Kanene baya kuqonda na ukwanekwa kwamafu, Nokuzongoma komnquba wakhe?
30 Yabona, waneka phezu kwakhe ukukhanya kwakhe, Azigubungele ngamazantsi olwandle.
31 Kuba ngezo nto ugqweba izizwe, Unika ukudla ngento eninzi.
32 Izandla zozibini uzigubungela ngombane, Awuwisele umthetho ngokochanayo.
33 Ukugquma kwakhe kuyamxela, Kwaneenkomo, ukuba uza kunyuka.


text:
Ukusa Umyalezo WeBhayibhile Kwiindawo Ezikwanti ZakuMntla
Ukususela ngo-2014, iQumrhu Elilawulayo LamaNgqina kaYehova lachaza indlela entsha yokusa umyalezo weBhayibhile kwiindawo ezikwanti zakuMntla, eYurophu nakuMntla Merika. (IZenzo 1:8) Ekuqaleni, le ndlela yayisetyenziswa kwiindawo ezikhethiweyo zaseAlaska (eMerika), eLapland (eFinland), eNunavut nakwiindawo ezikuMntla Ntshona (eKhanada).
Kangangamashumi eminyaka, amaNgqina kaYehova ebesiya kwezi ndawo kunzima ukufika kuzo ukuze ashumayele. Noko ke, ekubeni amaNgqina ebehlala ixesha elincinane kwezi ndawo, ebephelela nje ekusasazeni uncwadi olusekelwe eBhayibhileni.
Zisebenzisa le ndlela intsha, iiofisi zamasebe ezivelela umsebenzi wamaNgqina kaYehova kwiindawo ezikwanti zakuMntla, zicela abashumayeli bexesha elizeleyo (oovulindlela) ukuba baye kuhlala okungenani iinyanga ezintathu kwiindawo ezithile. Ukuba baninzi abantu abanomdla wokufunda iBhayibhile kuloo ndawo, abashumayeli banokuhlala ixesha elide baze baqhube neentlanganiso.
Ewe kona, ukushumayela kuMantla kuneengxaki zako. Kukho oovulindlela ababini ababelwe ukushumayela eBarrow, eAlaska, omnye kubo ebehlala kumzantsi weKhalifoniya ibe omnye ebehlala eGeorgia, eMerika. Kubusika bokuqala beseBarrow, banyamezela ingqele eyayiqhaqhazelisa amazinyo! Kodwa kwathi kwiinyanga nje ezimbalwa befikile, babe sele betyelele uninzi lwezindlu kweso sixeko, beqalise izifundo zeBhayibhile ezine kuquka nesinye isifundo esingumfana esigama linguJohn. Yena nesinqanda mathe sakhe bafunda incwadi ethi, Yintoni Ngokwenene Efundiswa YiBhayibhile? ibe ubalisela iitshomi zakhe nabantu asebenza nabo ngezinto azifundileyo. Ukwafunda netekisi yosuku kwincwadi ethi Ukuhlolisisa IZibhalo Imihla Ngemihla esebenzisa iJW Library kwifowuni yakhe.
Ayikho indlela eya eRankin Inlet, eseNunavut eKhanada. Oovulindlela ababini bandiza ukuya kuloo lali incinane baza baqalisa izifundo zeBhayibhile eziliqela. Emva kokuba enye indoda ibukele ividiyo ethi, Yintoni Eyenzekayo EHolweni YoBukumkani? yabuza ukuba siza kuyakha nini iHolo yoBukumkani kwindawo yabo. Yaphinda yathi: “Ukuba ndisekhona xa niyakha, ndiza kuza kwiintlanganiso.”
Oovulindlela ababelwe eSavukoski eFinland apho kukho iibhokhwe zasendle ezininzi kunabantu bathi: “Amaqondo obushushu aphantsi ibe kukho nekhephu elininzi.” Sekunjalo, bathi bafike ngelona xesha lihle. Ngoba? Bathi: “Siye sakwazi ukushumayela ngokucokisekileyo kuyo yonke loo mimandla. Abantu balapho balungisa iindlela eziya kwezo lali kunzima ukufika kuzo. Ingqele iye yabangela ukuba abantu bachithe ixesha elininzi besemakhayeni abo.”
Imizamo yethu yokuxelela abantu ngenyaniso yeBhayibhile kwimimandla yakuMntla yenze abantu banomdla. Emva kokuba oovulindlela ababini betyelele usodolophu wenye yeedolophu zaseAlaska, wabhala umyalezo olukhuthazo kwiwebhsayithi yokuncokola ebalisa ngencoko yakhe naba vulindlela ibe wafaka nomfanekiso wephecana elithi, Yintoni UBukumkani BukaThixo?
EHaines, eAlaska apho oovulindlela ababini bamkele abantu abasibhozo kwiintlanganiso eziqhutyelwa kwilayibrari yasekuhlaleni, iphephandaba lasekuhlaleni lithe amadoda amabini aseTexas kuMntla Khalifoniya ebesesixekweni ecela ukufunda nabantu iBhayibhile emakhayeni abo. Eli phephandaba laqukumbela ngokuthi: “Ukuze ufunde okungakumbi yiya ku-jw.org.”


text:
IMBONISELO (YOKUFUNDISA) Juni 2013
Le Mboniselo iza kusenza sizixabise ngakumbi iimpawu zikaYehova ezingadli ngakuxutyushwa.
IBALI LOBOMI
Ukuthobela UYehova Kundizisele Iintsikelelo Ezininzi
Funda ibali lobomi likaElisa Piccioli. Uye waqhubeka ezimisele nangona eye wajamelana nemiqobo, wancama izinto ezininzi waza waswelekelwa ngumntu amthandayo.
Zixabise Ngokupheleleyo Iimpawu ZikaYehova
Kuthetha ukuthini ukungeneka nokungakhethi buso? Ukucinga ngomzekelo kaYehova kuya kusinceda sizibonakalise ezo mpawu.
Kuxabise Ukuba Nesisa Nengqiqo KukaYehova
UYehova ungumzekelo omhle wokuba nesisa nengqiqo. Ukufunda kuye kuya kusinceda sibonakalise ezi mpawu.
Kuxabise Ukunyaniseka Nokuxolela KukaYehova
Ukunyaniseka nokuxolela ziimpawu ezithandekayo kumhlobo wokwenene. Ukuxelisa umzekelo kaYehova kuya kusinceda sizihlakulele ezi mpawu zibalulekileyo.
Imibuzo Evela Kubafundi
Yayingoobani “oonyana boThixo oyinyaniso” abakhankanywe eBhayibhileni?
Vumela Ingqeqesho KaYehova Ikubumbe
UYehova, “uMbumbi wethu,” uye wabumba abantu kunye neentlanga. Sinokufunda ntoni koko, ibe kunokusinceda njani ukubunjwa nguye namhlanje?
Badala—Ngaba Niyayihlaziya ‘Imiphefumlo Ediniweyo’?
Abadala abangamaKristu bawalungiselela njani amatyelelo okwalusa? Abadala banokukhuthaza umntu odiniweyo okanye odandathekileyo ngokumnika “isiphiwo sokomoya.”
Ngaba Uyakhumbula?
Ngaba uye wazifunda ngocoselelo iiMboniselo zakutsha nje? Khawubone enoba uwakhumbula kangakanani.


text:
Chapter 138
1 EkaDavide. Ndiya kubulela kuwe ngentliziyo yam yonke; Phambi koothixo ndiya kukubethela uhadi.
2 Ndiya kuqubuda ndibhekise etempileni yakho engcwele, Ndibulele kwigama lakho, ngenxa yenceba yakho, nangenxa yenyaniso yakho; Kuba ulikhulisile ilizwi lakho ngaphezu kwegama lakho lonke.
3 Ngomhla wokubiza kwam wandiphendula, Wandikhaliphisa, yangamandla emphefumlweni wam.
4 Baya kubulela kuwe, Yehova, bonke ookumkani behlabathi, Bakuweva amazwi omlomo wakho;
5 Bavume ngeendlela zikaYehova, Ukuba lukhulu uzuko lukaYehova:
6 Ngokuba noko uYehova aphakamileyo, uyambona othobekileyo; Ke yena oziphakamisayo umazi nakude.
7 Ukuba ndithe ndahamba-hamba phakathi kweembandezelo, uyandiphilisa; Wosolulela emsindweni weentshaba zam isandla sakho, Sindisindise isandla sakho sokunene.
8 UYehova uya kundifezela. Yehova, inceba yakho ingunaphakade, Izenzo zezandla zakho musa ukuziyekela.


text:
Chapter 11
1 Abantu babenjengabakhalazela ububi ezindlebeni zikaYehova. Weva uYehova, wavutha umsindo wakhe, watsha umlilo kaYehova phakathi kwabo, wadla esiphelweni seminquba.
2 Bakhala abantu kuMoses; wathandaza uMoses kuYehova, wadamba umlilo.
3 Wathi igama laloo ndawo yiTabhera: ngokuba watsha umlilo kaYehova phakathi kwabo.
4 Indibandiba ephakathi kwabo yakhanuka ikhanukile; babuya balila oonyana bakaSirayeli, bathi, Ngubanina oya kusinika inyama sidle.
5 Sikhumbula iintlanzi esibe sizidla eYiputa ngelize, kwaneekomkomere, neevatala, neelike, namatswele, nekinofile.
6 Kungoku umphefumlo wethu womile; akukho nento, yile mana yodwa emehlweni ethu.
7 Imana leyo ibinjengeenkozo zekoriyandire; ukubonakala kwayo bekunjengokubonakala kwebhedolaki.
8 Babesithi saa abantu, bayibuthe, bayisile ematyeni, okunye bayingqushe ngezingqusho, bayipheke ngeembiza, benze amaqebengwana ngayo; isongo sayo saye sinjengesongo sesonkana esigalelwe ioli.
9 Ukuhla kombethe eminqubeni ebusuku, ibisithi ihle nayo imana kuyo.
10 Wabeva uMoses abantu belila ngokwemizalwane yabo, elowo emnyango wentente yakhe. Wavutha umsindo kaYehova kunene; kwakubi nasemehlweni kaMoses.
11 Wathi uMoses kuYehova, Yinina ukuba umphathe kakubi, umkhonzi wakho lo? Yini na ukuba ndingababalwa nguwe, usuke uwubeke umthwalo waba bantu bonke phezu kwam?
12 Ndim na obakhawuleyo aba bantu bonke? Ndim na obazeleyo, ukuba uthi kum, Bathwale ngesifuba sakho, njengomondli ethwele umntwana owanyayo, ndibase emhlabeni owawufungela ooyise?
13 Ndoyizuza phi na inyama, ndibanike bonke aba bantu? Ngokuba balila kum, besithi, Sinike inyama sidle.
14 Andinako mna ukubathwala aba bantu ndedwa, ngokuba kunzima oko kum.
15 Ukuba undenjenjalo, sewundibulala kanye, ukuba undibabale; mandingabuboni ububi bam.
16 Wathi uYehova kuMoses, Hlanganisela kumamadoda abe ngamashumi osixhenxe kumadoda amakhulu akwaSirayeli, owaziyo ukuba ngamadoda amakhulu abantu, ababhali babo; uwazise ententeni yokuhlangana, eme khona nawe.
17 Ndiya kuhla, ndithethe nawe khona, ndicaphule kumoya okuwe, ndibeke kuwo, awuthwale nawe umthwalo wabantu aba, ungawuthwali wedwa wena.
18 Yithi ebantwini, Zingcwaliseleni ingomso, nodla inyama; kuba nililile ezindlebeni zikaYehova, nisithi, Ngubani na oya kusinika inyama sidle; ngokuba kwakumnandi kuthi eYiputa. UYehova uya kuninika ke inyama nidle.
19 Aniyi kuyidla mhla mnye, namihla mibini, namihla mihlanu, namihla ilishumi, namihla imashumi mabini;
20 nodla inyanga iphela, ide iphume ngeempumlo zenu, ibe lubhokra kuni; ngenxa enokuba nimcekisile uYehova ophakathi kwenu, nalila phambi kwakhe, nisithi, Saphumelani na eYiputa?
21 Wathi uMoses, Ngumqikela ongamakhulu omathandathu amawaka abantu endiphakathi kwabo; ke uthi wena. Ndiya kubanika inyama, badle inyanga iphela.
22 Impahla emfutshane neenkomo ziya kuxhelelwa bona na, zibalingane? Ziya kuhlanganiselwa bona nazonke iintlanzi zolwandle, zibalingane?
23 Wathi uYehova kuMoses, Isandla sikaYehova sifutshane na? Ngoku uya kubona ukuba ilizwi lam liya kwenzeka, aliyi kwenzeka, kusini na.
24 Waphuma uMoses, wawathetha ebantwini amazwi kaYehova, wawahlanganisa amadoda amashumi osixhenxe kumadoda amakhulu abantu, wawamisa aba sisangqa ententeni.
25 Wehla uYehova ngelifu, wathetha kuye, wacaphula kumoya okuye, wawubeka kumadoda amakhulu angamashumi osixhenxe; kwathi, xa wahlalayo umoya phezu kwawo, aprofeta, akaphinda kodwa.
26 Ke kaloku kwasala amadoda amabini eminqubeni, igama lenye linguElidade, igama leyesibini linguMedade; wahlala umoya phezu kwawo; aba kwababhalwayo wona, kodwa akaphumanga aye ententeni; aprofeta eminqubeni.
27 Kwagidima umfana, waxelela uMoses, wathi, OoElidade noMedade bayaprofeta eminqubeni phaya.
28 Waphendula uYoshuwa unyana kaNun, umlungiseleli kaMoses, wakwabanyuliweyo bakhe, wathi, Nkosi yam, Moses, bathintele.
29 Wathi uMoses kuye, Unekhwele ngenxa yam na? Akwaba bonke abantu bakaYehova babengabaprofeti, waba uYehova ubeke uMoya wakhe kubo!
30 Wabuya uMoses, waya eminqubeni, yena namadoda amakhulu akwaSirayeli.
31 Kwesuka umoya kuYehova, waguqula izagwityi elwandle, wazithi saa eminqubeni, zaba ngangohambo lwemini ngapha, zaba ngangohambo lwemini ngapha, zajikeleza iminquba; zangangeekubhite zombini, ukuphakama phezu komhlaba.
32 Besuka ke abantu yonke loo mini, bonke ubusuku, yonke imini yengomso, bazibutha izagwityi. Owabutha kancinane wabutha iihomere ezilishumi; bamana ukuzaneka, bajikelezisa eminqubeni.
33 Yathi inyama leyo isesemazinyweni abo, ingekahlafunwa, wavutha umsindo kaYehova kubo abantu, wababetha uYehova abantu ngesibetho esikhulu kunene.
34 Kwathiwa igama laloo ndawo yiKibroti-hatahava; ngokuba bangcwatyelwa khona abantu abakhanukayo.
35 Banduluka abantu eKibroti-hatahava, baya eHatseroti, baba seHatseroti.


text:
ISIFUNDO 6
Kunaziphi Iingenelo Ukunxulumana Namanye AmaKristu?
Enoba kuza kufuneka sihambe kumahlathi ashinyeneyo okanye kwimozulu embi, sisoloko sisiya kwiintlanganiso zamaKristu. Kutheni amaNgqina kaYehova esenza umgudu ongako wokuhlanganisana namanye amaKristu ngaphezu nje kweenzima zobomi nokudinwa?
Kuyasinceda. Ethetha ngabo sihlanganisana nabo ebandleni, umpostile uPawulos wabhala wathi, “Masinyamekelane.” (Hebhere 10:24) Eli binzana lithetha “ukucinga nzulu ngomntu,” oko kukuthi, ukwazana. Ngoko amazwi alo mpostile asikhuthaza ukuba sibaxhalabele abanye. Xa sizazi kakuhle ezinye iintsapho zamaKristu, sifunda ukuba abanye kuzo baye boyisa imiqobo efana neyethu yaye banokusinceda nathi senjenjalo.
Kwakha ubuhlobo obungapheliyo. Kwiintlanganiso zethu sihlanganisana kungekhona njengabantu nje abazanayo, kodwa njengeqela labahlobo abasondeleleneyo. Ngezinye izihlandlo, sizonwabisa kunye. Lunceda entwenini unxulumano olunjalo? Sihloniphana ngakumbi yaye oko kusenza sithandane ngakumbi. Ngoko xa abazalwana noodade wethu beneengxaki, siyakwazi ukubanceda kuba sele bengabahlobo bethu bokwenene. (IMizekeliso 17:17) Xa sinxulumana nabo bonke abantu bebandla, sibonisa ukuba ‘siyanyamekelana.’—1 Korinte 12:25, 26.
Sikukhuthaza ukuba uzikhethele abahlobo abenza ukuthanda kukaThixo. Abahlobo abanjalo bafumaneka kumaNgqina kaYehova. Ungavumeli nantoni na ikuyekise ukunxulumana nathi.
Kutheni kuyingenelo ukunxulumana ezintlanganisweni?
Uya kuza nini kwiintlanganiso zethu ukuze uqhelane namanye amaNgqina?


text:
Chapter 5
1 Ke kaloku uNahaman, umthetheli-mkhosi wokumkani wakwa-Aram, waye eyindoda enkulu enkosini yakhe, ebekekileyo; ngokuba uYehova wayewanike ama-Aram usindiso ngaye. Loo ndoda yabe iligorha, ilikroti, kodwa ineqhenqa.
2 Ama-Aram ayephume aya kututa, athimba ezweni lakwaSirayeli intombazana; yasisicakakazi kumkaNahaman.
3 Yathi kwinkosikazi yayo, Akwaba inkosi yam le ibiphambi komprofeti okwaSamari! Ubeya kuyiphilisa eqhenqeni layo.
4 Waya wayixelela inkosi yakhe, wathi, Ithe yathi, yathi ukuthetha, intombi evela ezweni lakwaSirayeli.
5 Wathi ukumkani wama-Aram, Hamba uye, ndomthumela incwadi ukumkani wakwaSirayeli. Wahamba, waphatha esandleni sakhe ishumi leetalente zesilivere, namawaka amathandathu eeshekele zegolide, neshumi leengubo zokukhululana.
6 Wayizisa incwadi kukumkani wakwaSirayeli, isithi, Kaloku ke, ekufikeni kwale ncwadi kuwe, yabona, ndikuthumele uNahaman umkhonzi wam, ukuba umphilise eqhenqeni lakhe.
7 Kwathi, akuyilesa ukumkani wakwaSirayeli incwadi, wazikrazula iingubo zakhe, esithi, NdinguThixo yini na, ukuba ndibulale, nokuba ndiphilise, ngokuba lo uthumele kum, ukuba ndiphilise indoda eqhenqeni layo. Khangelani ke, nibone, ukufuna kwakhe isizathu sokuxabana nam.
8 Kwathi, akuva uElisha, umfo wakwaThixo, ukuba ukumkani wakwaSirayeli uzikrazule iingubo zakhe, wathumela kukumkani wathi, Uzikrazulele ntoni na iingubo zakho? Makeze kum, azi ukuba kukho umprofeti kwaSirayeli.
9 Weza uNahaman namahashe akhe neenqwelo zakhe, wamisa emnyango endlwini kaElisha.
10 UElisha wathuma umthunywa kuye, esithi, Yiya uhlambe izihlandlo ezisixhenxe eYordan, ibuyele kuwe inyama yakho, uhlambuluke.
11 Waba noburhalarhume uNahaman, wemka, wathi, Bonani, bendiba mna wophuma eze kum, eme anqule igama likaYehova uThixo wakhe, awangawangise isandla sakhe phezu kwale ndawo, alisuse iqhenqa.
12 IAbhana neFarpare, imilambo yaseDamasko, ayilungile na, ngaphezu kwamanzi onke akwaSirayeli? Andingehlambi kuyo na, ndihlambuluke? Wajika, wahamba engumlilo.
13 Bafika abakhonzi bakhe, bathetha naye, bathi, Bawo, ukuba umprofeti ubethethe into enkulu kuwe, ubungayi kuyenza yini na? Kangakanani na ke xa athi kuwe, Hlamba, uhlambuluke?
14 Wehla ke, wantywila izihlandlo ezisixhenxe eYordan, ngokwelizwi lomfo wakwaThixo; yabuya ke inyama yakhe, yanjengenyama yomntwana, wahlambuluka.
15 Wabuyela kumfo wakwaThixo, yena nesihlwele sakhe sonke, weza, wema phambi kwakhe, wathi, Uyabona, ndiyaqonda ngoku ukuba akukho Thixo ehlabathini lonke, kukwaSirayeli kodwa; kaloku khawamkele intsikelelo kumkhonzi wakho.
16 Wathi yena, Ehleli nje uYehova, endimi phambi kwakhe, andiyi kuyamkela. Wamjoka, ukuba ayamkele; akavuma.
17 Wathi uNahaman, Umkhonzi wakho akangekhe anikwe na ke umhlaba ongumthwalo woondlebende ababini? Ngokuba umkhonzi wakho akasayi kuba senza dini linyukayo nambingelelo thixweni bambi; uya kwenza kuYehova yedwa.
18 Kule nto uYehova aze amxolele umkhonzi wakho: yakungena inkosi yam endlwini kaRimon, ukuba iqubude khona, yayame esandleni sam, nam ndaqubuda endlwini kaRimon: ekuqubudeni kwam ke endlwini kaRimon, aze uYehova amxolele umkhonzi wakho kuloo nto.
19 Wathi kuye, Hamba unoxolo. Wemka kuye, wee qelele umganyana.
20 Wathi uGehazi, umkhonzi kaElisha umfo wakwaThixo, Yabona, inkosi yam imyekile uNahaman umAram lo, ayayamkela esandleni sakhe into abeyizisile; ehleli nje uYehova, inene, ndiya kumsukela, ndithabathe intwana kuye.
21 UGehazi wamphuthuma uNahaman. UNahaman wambona emsukela, wehla enqwelweni yakhe, eya kumkhawulela, wathi, Kuhle ntoni na?
22 Wathi, Akukho nto. Inkosi yam indithumile, isithi, Nanku, kufike kum ngoku amadodana amabini akoonyana babaprofeti, evela kweleentaba lakwaEfrayim; khawuwanike italente yesilivere, neengubo ezimbini zokukhululana.
23 Wathi uNahaman, Makukholeke kuwe ukuthabatha zibe mbini iitalente. Wamjoka, wabopha iitalente zambini zesilivere ezingxoweni ezimbini, neengubo ezimbini zokukhululana, wanika abafana ababini; bathwala phambi kwakhe.
24 Uthe akufika endulini, wazithabatha ezandleni zabo, wazibeka endlwini, wawandulula amadoda lawo emka.
25 Waya, wema phambi kwenkosi yakhe. Wathi uElisha kuye, Uvela phi na, Gehazi? Wathi, Ubengayanga ndawo umkhonzi wakho.
26 Wathi kuye, Intliziyo yam ayihambanga nawe yini na, okuya yajikayo indoda enqwelweni yayo, yeza kukukhawulela? Lixesha yini na eli lokwamkela isilivere, nelokwamkela iingubo, neminquma, nezidiliya, nempahla emfutshane, neenkomo, nabakhonzi, nabakhonzazana?
27 Iqhenqa likaNahaman malinamathele kuwe nakwimbewu yakho ngonaphakade. Waphuma ebusweni bakhe eneqhenqa, emhlophe njengekhephu.


text:
Chapter 4
1 Liveni eli lizwi, nina zimazi zaseBhashan, zisezintabeni zakwaSamari, zizicudisayo izisweli, ziwavikivayo amahlwempu, zithi ezinkosini zazo, Zisani sisele.
2 INkosi uYehova ifunge ubungcwele bayo, yathi, Yabonani, nizelwa yimihla eniya kuqweqwediswa ngamagwegwe, nabokugqibela kuni ngamaqerhu okubambisa iintlanzi.
3 Niya kuphuma ngamathuba okuqhekezwa kodonga, elowo aphume ngelilunge naye, niye kuphoswa eHarmon; utsho uYehova.
4 Yiyani eBheteli nikreqe; yiyani eGiligali, nandise ukukreqa; nizise imibingelelo yenu imiso ngemiso, nezishumi zenu kanye ngemihla emithathu;
5 niqhumisele umbingelelo wemibulelo ngento enegwele, nimemeze imibingelelo yokuqhutywa yintliziyo; memezani, kuba nithanda njalo, nyana bakaSirayeli; itsho iNkosi uYehova.
6 Kananjalo mna ndininike ubumsulwa bamazinyo emizini yenu yonke, nokusweleka kwesonka ezindaweni zenu zonke; anibuyanga nize kum noko; utsho uYehova.
7 Kananjalo mna ndayithintela imvula kuni, zisentathu iinyanga zokuba kuvunwe; ndayinisa komnye umzi, andayinisa komnye; esinye isahlulo somhlaba sanelwa yimvula, esinye isahlulo esinganelwanga satsha;
8 imizi emibini, emithathu, ibhadulele kumzi omnye, ukuze isele amanzi ingakholwa; anabuya nize kum noko; utsho uYehova.
9 Ndanibetha ngembabala nangexoshomba; imiyezo yenu nezidiliya zenu, nemikhiwane yenu, neminquma yenu emininzi, yadliwa yinkumbi enqunquthayo; anabuya nize kum noko utsho uYehova.
10 Ndathumela phakathi kwenu indyikitya yokufa, ngokuya kwaseYiputa, ndawabulala ngekrele amadodana enu, kwanamahashe enu angamaxhoba, ndanyusa ukunuka kweminquba yenu, kweza ezimpumlweni zenu; anabuya nize kum noko; utsho uYehova.
11 Ndibabhukuqile abanye benu, njengoko wabhukuqa ngako uThixo iSodom neGomora, naba njengesikhuni esinyothulwe emlilweni; anabuya nize kum noko; utsho uYehova.
12 Ngako oko ndiya kwenjenje kuwe, Sirayeli; ngokokuba ndiya kwenjenje ke kuwe, zilungiselele ukuhlangabeza uThixo wakho, Sirayeli.
13 Ngokuba, yabona, uloyila iintaba, ulodala umoya, uloxelela umntu into okuyiyo ukuthelekelela kwakhe, ulowenza mnyama isifingo, ulonyathela phezu kwemimango yehlabathi: nguYehova uThixo wemikhosi, igama lakhe.


text:
Giving
- Philisani imilwelwe, hlambululani abaneqhenqa, vusani abafileyo, khuphani iidemon; namkele ngesisa, yiphani ngesisa. - Matthew 10:8
- Musa ukwala nento elungileyo kolunge nayo, Kwakuba kusemandleni esandla sakho ukuyenza. - Proverbs 3:27
- Yiphani, naniya kuphiwa nani; umlinganiselo omhle, ohlohliweyo, ohlunguzelweyo, ophalalayo, nowuphiwa esondweni lengubo yenu; kuba umlinganiselo enilinganisela ngawo, niya kulinganiselwa kwangawo nani. - Luke 6:38
- Ukuba ke umzalwana, nokuba ngudade, bathi bahambe ze, beswele ukudla imihla ngemihla,athi ke omnye wenu kubo, Hambani ninoxolo, yothani, hluthani; nibe ke ningabaniki izinto ezo ziwufaneleyo umzimba: kunceda ntoni na?Ngokunjalo nalo ukholo, ukuba luthi lungabi namisebenzi, lufile ngokukokwalo. - James 2:15-17
- Kukho ohlakazayo, aye esanda ngokwanda; Kukho nozinqandayo kokumfaneleyo, oko kube yintswelo yodwa.Umphefumlo osikelelayo uyatyetyiswa; Oseza ahluthise abanye, uyasezwa ahluthe naye. - Proverbs 11:24, 25
- Mphe lowo ukucelayo, nalowo ufuna ukuboleka kuwe ungamnikeli umva. - Matthew 5:42
- Kuba alisayi kuza lingabikho ihlwempu phakathi kwelizwe elo; ngenxa yoko ndikuwisela umthetho, ndisithi, Sivule kakhulu isandla sakho kumzalwana wakho olusizana, olihlwempu lakho ezweni lakho. - Deuteronomy 15:11
- Mzukise uYehova ngobuncwane bakho, Nangentlahlela yongeniselo lwakho lonke:Ozala amaqonga akho bubuninzi, Nemikhombe yakho yokukhongozela iphuphume iwayini entsha. - Proverbs 3:9, 10
- Ovingca iindlebe zakhe ekukhaleni kwesisweli, Naye uya kubiza, angaviwa. Proverbs 21:13
- Ziziseni zonke izishumi endlwini yobuncwane bam, ize ke kubekho ukudla endlwini yam; ngoku nindicikide ngale nto, utsho uYehova wemikhosi, ukuba andisayi kunivulela na iingcango zezulu, ndinithululele iintsikelelo, kude kungasweleki lutho. - Malachi 3:10
- Ke wena, xa uliza abantu, masingazi isandla sakho sokhohlo into eyenziwa sisandla sakho sokunene,ukuze amalizo akho abe semfihlekweni; aze uYihlo obona emfihlekweni akubuyisele ekuhleni yena. Matthew 6:3, 4
- Aze aphendule ukumkani athi kuwo, Inene ndithi kuni, Ekubeni nenjenjalo nakumnye waba bazalwana bam bangabona bancinane, nenjenjalo nakum. - Matthew 25:40
- Qondani ke le nto: Lowo uhlwayela ngokuvimba wovuna kwangokuvimba; nalowo uhlwayela ngesisa wovuna kwangesisa.Elowo makanike njengoko agqibe ngako entliziyweni; makungabi kokuphuma kabuhlungu, nangokunyanzelwa; kuba uThixo uthanda umphi ochwayithileyo. 8 Unako ke uThixo ukuphuphumisela kuni ubabalo lonke, ukuze nithi, nihlala ninako nje ukwanela konke ngeendawo zonke, niphuphumele emsebenzini wonke olungileyo;njengokuba kubhaliwe kwathiwa, Wasasaza, wapha abasweleyo; Ubulungisa bakhe buhleli ngonaphakade.anga ke angathi, ompha imbewu umhlwayeli, nesonka sokudliwa, aniphe ayandise imbewu yenu, ahlumise isiqhamo sobulungisa benu; 1 nithi ngeendawo zonke nityetyiselwe ekunyaniseni konke, kona kusebenzayo ngathi umbulelo kuThixo. 2 Ngokuba ulungiselelo lwalo mbuso alwaneli kuzalisela iintsilelo zabangcwele; lusuka kananjalo luphuphume imibulelo emininzi kuye uThixo; - 2 Corinthians 9:6-12


text:
Chapter 34
1 Ilizwi elafikayo kuYeremiya, livela kuYehova, akubon’ ukuba uNebhukadenetsare ukumkani waseBhabheli, enempi yakhe yonke, nezikumkani zonke zelizwe eliselulawulweni lwesandla sakhe, nezizwe zonke, uyalwa neYerusalem nemizi yayo yonke: lalisithi,
2 Utsho uYehova, uThixo kaSirayeli, ukuthi, Yiya, uthethe kuZedekiya ukumkani wakwaYuda, uthi kuye, Utsho uYehova ukuthi, Yabona, ndiyawunikela lo mzi esandleni sokumkani waseBhabheli, ukuba awutshise ngomlilo.
3 Ke wena akuyi kusinda esandleni sakhe; inene, uya kubanjwa, unikelwe esandleni sakhe, amehlo akho awabone amehlo okumkani waseBhabheli, umlomo wakhe uthethe nomlomo wakho, uve nawe eBhabheli.
4 Kodwa live ilizwi likaYehova, Zedekiya kumkani wakwaYuda; utsho uYehova ngawe, ukuthi, Akuyi kufa likrele,
5 Uya kufa unoxolo; ngokutshiselwa kooyihlo, ookumkani bamandulo ababekho ngaphambi kwakho, baya kwenjenjalo ukukutshisela; bakumbambazelele, besithi, Athi ke mna, nkosi! Ngokuba mna ndilithethile ilizwi; utsho uYehova.
6 Wawathetha ke uYeremiya umprofeti loo mazwi onke kuZedekiya ukumkani wakwaYuda, eYerusalem,
7 yakubon’ ukuba impi yokumkani waseBhabheli iyalwa neYerusalem, nemizi yonke yakwaYuda eseleyo, neLakishe, neAzeka; ngokuba kwakusele yona emizini yakwaYuda, iyimizi enqatyisiweyo.
8 Ilizwi elafikayo kuYeremiya, livela kuYehova, emveni kokwenza kokumkani uZedekiya umnqophiso nabantu bonke baseYerusalem, wokuvakalisa kubo inkululeko:
9 owokuba elowo andulule ikhoboka lakhe, elowo ikhobokazana lakhe elingumHebhere, elingumHebherekazi, elikhulule, kungabikho umkhonzisayo umYuda umzalwana wakhe.
10 Baphulaphula ke abathetheli bonke nabantu bonke, abangenayo emnqophisweni wokuba elowo andulule ikhoboka lakhe, elowo ikhobokazana lakhe, elikhulule, angabi sabakhonzisa; baphulaphula ke, babandulula.
11 Emveni koko bajika, bawabuyisa amakhoboka namakhobokazana ababewandulule bewakhulule, bawaxinzelela ekubeni ngamakhoboka namakhobokazana.
12 Kwafika ke ilizwi likaYehova kuYeremiya, livela kuYehova, lisithi,
13 Utsho uYehova, uThixo kaSirayeli, ukuthi, Mna ndenza umnqophiso nooyihlo, mini ndabakhupha ezweni laseYiputa, endlwini yobukhoboka;
14 ndathi, Ekupheleni kweminyaka esixhenxe, ize nindulule elowo umzalwana wakhe ongumHebhere, owazithengisayo kuwe; wokukhonza iminyaka emithandathu, umndulule kuwe, umkhulule; ke ooyihlo abandiphulaphulanga, abandithobelanga ndlebe.
15 Nina ke nibuyile namhla, nenza okuthe tye emehlweni am ngokuvakalisa inkululeko, elowo kummelwane wakhe, nenza umnqophiso phambi kwam endlwini ebizwe ngegama lam;
16 nasuka najika, nalihlambela igama lam, nabuyisa elowo ikhoboka lakhe, elowo ikhobokazana lakhe, enaniwandulule, niwakhulule ngokuthanda kwawo; nawaxinzelela ekubeni ngamakhoboka namakhobokazana kuni.
17 Ngako oko, utsho uYehova ukuthi, Anindiphulaphulanga ngokuvakalisa inkululeko, elowo kumzalwana wakhe, elowo kummelwane wakhe; yabonani, ndivakalisa kuni inkululeko, utsho uYehova, yokuya ekreleni, nasendlaleni, nasendyikityeni yokufa, ndininikele kwizikumkani zonke zehlabathi, ukuze nibe yinto yokunqakulisa.
18 Ndiya kuwenza amadoda awugqithileyo umnqophiso wam, angawagcinanga amazwi omnqophiso awawenzayo phambi kwam, abe lelo thole alicanda kubini, acanda phakathi kwezahlulo zenyama yalo.
19 Abathetheli bakwaYuda, nabathetheli baseYerusalem, namagosa, nababingeleli, nabantu bonke belizwe abacandayo phakathi kwezahlulo zethole,
20 ndiya kubanikela ezandleni zeentshaba zabo, nasezandleni zabafuna umphefumlo wabo, zidliwe izidumbu zabo ziintaka zezulu nangamarhamncwa omhlaba.
21 UZedekiya ke ukumkani wakwaYuda, nabathetheli bakhe, ndiya kubanikela esandleni sabafuna umphefumlo wabo, nasesandleni sempi yokumkani waseBhabheli, yona leyo yemkayo kuni.
22 Yabona, ndiwisa umthetho, utsho uYehova, wokuba ndibabuyisele kulo mzi, balwe nawo, bawuthimbe, bawutshise ngomlilo, ndiyenze amanxuwa imizi yakwaYuda, ingemiwa.


text:
ISAHLUKO 5
Indlela Yokuhlala Sahlukile Ehlabathini
‘Aniyonxalenye yehlabathi.’—YOHANE 15:19.
1. Yintoni eyagxininiswa nguYesu ngobusuku bokugqibela ephila emhlabeni?
NGOBUSUKU bokugqibela uYesu ephila emhlabeni, wachaza ukuba wayelixhalabele ikamva labalandeli bakhe. Wada wabathandazela, esithi kuYise: “Ndiyakucela, kungekhona ukuba ubasuse ehlabathini, kodwa ukuba ubalinde ngenxa yalowo ungendawo. Abayonxalenye yehlabathi, kanye njengoko nam ndingeyonxalenye yehlabathi.” (Yohane 17:15, 16) Lo mthandazo unyanisekileyo ubonisa indlela uYesu awayebathanda kakhulu ngayo abalandeli bakhe, ukwabonisa nokubaluleka kwamazwi awayewathethe kwabanye babo ngaphambidlana, athi: ‘Aniyonxalenye yehlabathi.’ (Yohane 15:19) Kucacile ukuba yayibalulekile kuYesu into yokuba abalandeli bakhe bahluke ehlabathini!
2. Liyintoni “ihlabathi” awayethetha ngalo uYesu?
2 “Ihlabathi” awayethetha ngalo uYesu ngabo bonke abantu abangafuni nto yakwenza noThixo, ngabantu abalawulwa nguSathana, abazicingela bodwa nabafuze yena ngekratshi. (Yohane 14:30; Efese 2:2; 1 Yohane 5:19) Ngokwenene, ‘ubuhlobo kunye nelo hlabathi bubutshaba kunye noThixo.’ (Yakobi 4:4) Kodwa ke, inokwenzeka njani into yokuba abantu abafuna ukuhlala eluthandweni lukaThixo babe sehlabathini kodwa bahluke kulo? Siza kuxubusha iindlela ezintlanu zokwenza oku: ukunyaniseka kuBukumkani bukaThixo obuphantsi kukaKristu nokungathathi cala kwiipolitiki zeli hlabathi, ukuxhathisa umoya wehlabathi, ukunxiba nokuzilungisa ngendlela endilisekileyo, ukugcina iliso lethu lingenakumbi, nokwambatha isikrweqe somoya.
UKUNYANISEKA NOKUNGATHATHI CALA
3. (a) UYesu wazijonga njani iipolitiki zomhla wakhe? (b) Kutheni kunokuthiwa abalandeli abathanjisiweyo bakaYesu bangoonozakuzaku? (Quka umbhalo osemazantsi.)
3 UYesu akazange angene kwiipolitiki zomhla wakhe, kunoko washumayela ngoBukumkani bukaThixo, urhulumente wexesha elizayo awayeza kuba nguKumkani kuye. (Daniyeli 7:13, 14; Luka 4:43; 17:20, 21) Ngenxa yoko, xa wayephambi kweRhuluneli yaseRoma uPontiyo Pilato, uYesu wakwazi ukuthi: “Ubukumkani bam abuyonxalenye yeli hlabathi.” (Yohane 18:36) Abalandeli bakhe abathembekileyo baxelisa umzekelo wakhe ngokunyaniseka kuKristu nakuBukumkani bakhe, nangokubuvakalisa ehlabathini. (Mateyu 24:14) Umpostile uPawulos wabhala wathi: “Ngoko ke singoonozakuzaku abasendaweni kaKristu, . . . Njengabasendaweni kaKristu siyabongoza sisithi: ‘Yibani ngabaxolelanisiweyo noThixo.’” *—2 Korinte 5:20.
4. AmaKristu enyaniso aye abonisa njani ukuba onke anyanisekile kuBukumkani bukaThixo? (Bona ibhokisi ethi “ AmaKristu Amandulo Angazange Athathe Cala.”)
4 Ngenxa yokuba oonozakuzaku bemela ilizwe okanye urhulumente wasemzini, abangeni kwizinto ezidl’ umzi kwilizwe abakulo. Kodwa ke, oonozakuzaku baye bammele urhulumente welizwe abalizakuzelayo. Kunjalo ke nangabalandeli bakaKristu abathanjisiweyo ‘abangabemi basemazulwini.’ (Filipi 3:20) Ngenxa yokukhuthalela kwabo ukushumayela ngoBukumkani, baye banceda izigidi ‘zezinye izimvu’ zikaKristu ukuba ‘zixolelaniswe noThixo.’ (Yohane 10:16; Mateyu 25:31-40) Ezi zimvu, ngokungathi kunjalo, zingabathunywa borhulumente kaKristu abaxhasa abazalwana bakhe abathanjisiweyo. Njengomhlambi omnye omele uBukumkani obulawulwa nguMesiya, omabini la maqela akangeni kwaphela kwimicimbi yepolitiki yeli hlabathi.—Funda uIsaya 2:2-4.
5. Ibandla lamaKristu lahluke njani kuSirayeli wamandulo, kwaye ubonakala njani loo mahluko?
5 Asikokunyaniseka kuKristu kuphela okwenza amaKristu angathathi cala. Ngokwahlukileyo kumaSirayeli amandulo, awayenikwe ilizwe nguThixo, thina siyinxalenye yobuzalwana bezizwe ngezizwe. (Mateyu 28:19; 1 Petros 2:9) Ngoko ke, ukuba besinokungena kwimibutho yasekuhlaleni yepolitiki, besingayi kuba nayo inkululeko yokuthetha ngoBukumkani kwaye besingayi kumanyana njengamaKristu. (1 Korinte 1:10) Ukongezelela koko, ngexesha lemfazwe, besiya kuzibona sele siphakamisela abazalwana bethu izigalo, bona kanye abo siyalelwa ukuba sibathande. (Yohane 13:34, 35; 1 Yohane 3:10-12) Ngoko wayeyazi into ayithethayo uYesu xa waxelela abafundi bakhe ukuba bangaze baphakamise izigalo. Wade wathi mabathande iintshaba zabo.—Mateyu 5:44; 26:52; bona ibhokisi ethi “ Ngaba Andithathi Cala Kwipolitiki?”
6. Ukuzinikela kwakho kuThixo kunayiphi impembelelo kulwalamano lwakho noKesare?
6 Thina maKristu enyaniso siye sanikela ubomi bethu kuThixo, asibunikelanga mntwini, mbuthweni wabantu okanye eluhlangeni. Eyoku-1 kwabaseKorinte 6:19, 20 ithi: “Aningobenu, kuba nathengwa ngexabiso.” Ngoko, nangona abalandeli bakaYesu benika “uKesare” okwakhe ngokuba nembeko kuye, bahlawule irhafu kwaye bazithobe ukusa kumlinganiselo ofanelekileyo, babuyisela “izinto zikaThixo kuThixo.” (Marko 12:17; Roma 13:1-7) Ezo zinto ziquka unqulo lwabo, uthando olusuka entliziyweni, nokuthobela ngokunyaniseka. Xa kuyimfuneko, bakulungele nokufa ngenxa kaThixo.—Luka 4:8; 10:27; funda iZenzo 5:29; namaRoma 14:8.
UKULWA ‘NOMOYA WEHLABATHI’
7, 8. Yintoni “umoya wehlabathi,” kwaye ‘usebenza’ njani emntwini?
7 Enye indlela amaKristu ahlala ahlukile ngayo ehlabathini kukulwa nomoya walo ongendawo. UPawulos wabhala wathi: “Samkela, kungekhona umoya wehlabathi, kodwa umoya ovela kuThixo.” (1 Korinte 2:12) Kwabase-Efese wathi: ‘Nanikhe ngaxesha lithile nahamba ngokweli hlabathi, ngokomlawuli wegunya lomoya, moya lowo ngoku osebenza koonyana bokungathobeli.’—Efese 2:2, 3.
8 “Umoya” weli hlabathi ngamandla angabonakaliyo aqhubela abantu ekubeni bangamthobeli uThixo, nokwakhuthaza “inkanuko yenyama nenkanuko yamehlo.” (1 Yohane 2:16; 1 Timoti 6:9, 10) Lo moya ‘unegunya’ kuba uzenza ukhanukeke kwinyama enesono, kunzima ukuwuqonda, ubeth’ ubuyelela kwaye, njengomoya wokoqobo, utyhutyha yonk’ indawo. Ukongezelela koko, ‘usebenza’ emntwini ngokuthi umncekelele ngemikhwa ayichasileyo uThixo, enjengokuzicingela wedwa, ikratshi, amabhongo aqhutywa kukunyoluka, ukungafuni kuxelelwa mntu ngendlela omele uziphathe ngayo, nemvukelo. * Ngamafutshane, umoya wehlabathi umthela chu umntu, ukhulisa imikhwa kaMtyholi entliziyweni yakhe.—Yohane 8:44; IZenzo 13:10; 1 Yohane 3:8, 10.
9. Umoya wehlabathi unokungena njani kwiingqondo nakwiintliziyo zethu?
9 Ngaba umoya wehlabathi unako ukungena kwingqondo nakwintliziyo yakho? Ewe, kodwa loo nto inokwenzeka kuphela ukuba uyawuvumela ukuba ungene ngokuyekelela umxakatho. (Funda iMizekeliso 4:23.) Impembelelo yawo idla ngokuqala kancinane, mhlawumbi ingene ngabahlobo ababonakala bengebabi kangako kodwa, enyanisweni, babe bona bengamthandi uYehova. (IMizekeliso 13:20; 1 Korinte 15:33) Unokuwusezela lo moya nakuncwadi olungamkelekanga, kwii-Internet sites ezibonisa amanyala nezabawexuki, kwiindlela zokuzonwabisa ezingafanelekanga nakwimidlalo enokhuphiswano—masithi nje, ufumaneka kuye nabani na okanye nayiphi na into ekwenza ucinge njengoSathana okanye njengenkqubo yakhe.
10. Sinokuwulwa njani umoya wehlabathi?
10 Sinokuwulwa njani umoya wehlabathi ofihlakeleyo size sizigcine eluthandweni lukaThixo? Ekuphela kwendlela kukuwasebenzisa ngokupheleleyo amalungiselelo okomoya kaYehova nokuthandaza rhoqo sicela umoya oyingcwele. UYehova mkhulu kakhulu kunoSathana nehlabathi elilawulwa nguye. (1 Yohane 4:4) Ngoko ke, kubalulekile ukuba sihlale sithandaza kuYehova!
UKUNXIBA NOKUZILUNGISA NGENDLELA ENDILISEKILEYO
11. Umoya wehlabathi ube nayiphi impembelelo kwimilinganiselo yokunxiba?
11 Into entama umoya olawula umntu yindlela anxiba ngayo, azilungisa ngayo nacoceke ngayo emzimbeni. Kumazwe amaninzi, imilinganiselo yokunxiba ihle kakhulu kangangokuba omnye umsasazi kamabonwakude wathi kungekudala oonongogo baza kuphelelwa ziimpahla zokunxiba. Kwanamantombazana angekafikisi sele engene kulo mkhwa—“intw’ ephambili kukuveza umzimba phandle, ukundiliseka kona do,” latsho elinye iphephandaba. Omnye umkhwa kukunxiba xazalala ngendlela ebonisa ukuba umntu unemvukelo, akanasidima kwaye akazihloneli.
12, 13. Yiyiphi imigaqo efanele ilawule indlela esinxiba nesizilungisa ngayo?
12 Thina bakhonzi bakaYehova, senza kakuhle xa sifuna ukubonakala sibahle, nto leyo ethetha ukunxiba impahla elungiswe kakuhle, ecocekileyo, ebukekayo, nefanele loo nto yenziwayo. Ngawo onke amaxesha inkangeleko yethu ifanele ibonise ukuba ‘sithozamile kwaye sinengqondo ephilileyo’ kwaye ‘sinemisebenzi elungileyo,’ zinto ezo zifanele bonke abantu—enoba ngamadoda okanye ngabafazi—“abazibanga behlonela uThixo.” Kakade ke, eyona nto ingamandla kuthi asikokufun’ ukubonwa ngabantu, kodwa ‘kukuzigcina eluthandweni lukaThixo.’ (1 Timoti 2:9, 10; Yude 21) Ewe, eyona nto intle esifuna ukuhomba ngayo ‘ngumntu ofihlakeleyo wentliziyo, oxabiso likhulu emehlweni kaThixo.’—1 Petros 3:3, 4.
13 Ungalibali ke ukuba indlela esinxiba nesizilungisa ngayo inokuyiphembelela indlela abantu abalujonga ngayo unqulo lwenyaniso. Igama lesiGrike eliguqulelwe ngokuthi “ukundiliseka,” xa lisetyenziswa kwimiba yokuziphatha, lithetha ukuba nesimilo, ukoyika nokuhlonela iimvakalelo okanye iimbono zabanye abantu. Ngoko ke, sifanele sifune ukubeka izazela zabanye abantu ngaphambi kwaloo malungelo sicinga ukuba sinawo. Ngaphezu kwako konke, sifuna ukuba nembeko kuYehova nakubantu bakhe, size sizazise njengabalungiseleli bakaThixo, ‘zonke izinto sizenzele uzuko lukaThixo.’—1 Korinte 4:9; 10:31; 2 Korinte 6:3, 4; 7:1.
14. Kumba wenkangeleko nokucoceka kwemizimba yethu, yiyiphi imibuzo esifanele sizibuze yona?
14 Ibaluleka nangakumbi indlela esinxiba, esizilungisa nesizigcina sicoceke ngayo emzimbeni xa sisentsimini okanye sikwintlanganiso yamaKristu. Zibuze: ‘Ngaba inkangeleko yam nokungacoceki kwam emzimbeni zinditsalel’ amehlo abantu? Ngaba zenza nabanye abantu babe neentloni ngam? Ngaba ndiye ndijonge amalungelo endinawo kule miba njengabaluleke ukudlula amalungelo okukhonza ebandleni?’—INdumiso 68:6; Filipi 4:5; 1 Petros 5:6.
15. Kutheni iLizwi likaThixo lingasiniki uludwe lwemithetho ephathelele isinxibo, ukuzilungisa nococeko lomzimba?
15 IBhayibhile ayibeki mimiselo afanele ayilandele amaKristu kumba wendlela yokunxiba, yokuzilungisa nokucoceka emzimbeni. UYehova akafuni kusihlutha inkululeko yethu yokuzikhethela okanye amandla ethu okucinga. Kunoko, ufuna sibe ngabantu abaqolileyo abaqiqayo ngemigaqo yeBhayibhile nabathe “ngokuwasenzisa amandla abo okuqonda bawaqeqeshela ukwahlula okulungileyo nokubi.” (Hebhere 5:14) Okubaluleke ngakumbi kukuba, ufuna siqhutywe luthando—ukuthanda uThixo nommelwane. (Funda uMarko 12:30, 31.) Sinokukwazi ukuzikhethela indlela esifuna ukunxiba nokuzilungisa ngayo, ngoxa singayitsibi le mida ibekiweyo. Loo nto unokuyibona kwizigidi zabantu bakaYehova abanxiba ngeendlela ngeendlela nabavuyayo kungakhathaliseki ukuba bahlanganisene phi na emhlabeni.
UKUGCINA AMEHLO ETHU ‘ENGENAKUMBI’
16. Umoya wehlabathi uchasene njani nemfundiso kaYesu, kwaye yiyiphi imibuzo esifanele sizibuze yona?
16 Umoya weli hlabathi unenkohliso kwaye ubangela ukuba izigidi zabantu zijonge imali nezinto eziphathekayo njengezona zinto zikwenza wonwabe. Kodwa uYesu wathi: “Kwanaxa umntu enentabalala ubomi bakhe abuphumi kwizinto anazo.” (Luka 12:15) UYesu wayengakhuthazi abantu ukuba bazibandeze uyolo ngokugqithiseleyo, kunoko wayebafundisa ukuba ubomi nolonwabo lokwenene lwaluya kufunyanwa ngabantu ‘abayiphapheleyo intswelo yabo yokomoya,’ nabantu abagcina iliso labo ‘lingenakumbi,’ linyanisekile, yaye lithe ntsho kwizinto zokomoya. (Mateyu 5:3; 6:22, 23) Zibuze: ‘Ngaba ndiyayikholelwa le nto yayifundiswa nguYesu, okanye ngaba ndiphenjelelwa ‘nguyise wobuxoki’? (Yohane 8:44) Zityhila ntoni izinto endizithethayo, usukelo endizibekela lona, izinto eziza kuqala kum nendlela endiphila ngayo?’—Luka 6:45; 21:34-36; 2 Yohane 6.
17. Chaza ezinye zeengenelo ezifunyanwa ngabo bagcina iliso labo lingenakumbi.
17 UYesu wathi: “Ubulumko bungqineka bububulungisa ngemisebenzi yabo.” (Mateyu 11:19) Khawucinge nje ngezinye zeengenelo ezifunyanwa ngabantu abagcina iliso labo lingenakumbi. Bayahlaziywa yinkonzo yoBukumkani. (Mateyu 11:29, 30) Bayasinda kwiingxaki ezininzi nakwezinye iintlungu ezichaphazela ingqondo neemvakalelo. (Funda eyoku-1 kuTimoti 6:9, 10.) Bachitha ixesha elininzi neentsapho kunye nabahlobo babo abangamaKristu, kuba kaloku banelisekile zizinto ezifunekayo ebomini. Nobuthongo buyehla xa bethelekiswa nabanye abantu. (INtshumayeli 5:12) Bayayiva indlela ekumnandi ngayo ukupha, ibe bapha nangayiphi na indlela abakwazi ngayo. (IZenzo 20:35) ‘Bayaphuphuma ethembeni’ kwaye banoxolo yaye banelisekile ezintliziyweni. (Roma 15:13; Mateyu 6:31, 32) Ungazithenga phi iintsikelelo ezinje?
UKUTHATHA “SONKE ISIKRWEQE”
18. IBhayibhile iluchaza njani utshaba lwethu, iindlela oluzisebenzisayo nohlobo lwedabi esilulwayo?
18 Abo bazigcina eluthandweni lukaThixo bayakhuselwa ngokomoya kuSathana, ofuna amaKristu angonwabi kwaye angabufumani ubomi obungunaphakade. (1 Petros 5:8) UPawulos wathi: “Sizamazamana, kungekhona negazi nenyama, kodwa noorhulumente, namagunya, nabalawuli behlabathi bobu bumnyama, kwanemikhosi yoomoya abangendawo kwezasezulwini iindawo.” (Efese 6:12) Igama elithi “sizamazamana” lithetha ukuba asilwi nomntu okude nathi—ngokungathi silwa sizifihle kwinqaba ethile—kunoko sibambene ngezixhanti naloo mntu silwa naye. Ukongezelela koko, igama elithi “oorhulumente” elithi “amagunya” nelithi “abalawuli behlabathi” abonisa ukuba iintlaselo ezivela kwelemimoya zilungelelene kwaye zicetywa kakuhle.
19. Chaza isikrweqe sokomoya samaKristu.
19 Noko ke, nangona thina bantu sibuthathaka kwaye sineentsilelo, sinako ukuphumelela. Njani? Ngokuthatha “sonke isikrweqe sikaThixo.” (Efese 6:13) Eyabase-Efese 6:14-18 isichaza ngolu hlobo esi sikrweqe: “Yimani niqinile, ke ngoko, nibhinqe inyaniso ezinqeni zenu, ninxibe isigcina-sifuba sobulungisa, neenyawo zenu nizixhobisele iindaba ezilungileyo zoxolo. Ngaphezu kwezinto zonke, thabathani ikhaka elikhulu lokholo, enothi ngalo nikwazi ukucima yonke imijukujelwa evuthayo yalowo ungendawo. Kanjalo, yamkelani isigcina-ntloko [okanye ithemba] sosindiso, nekrele lomoya, oko kukuthi, ilizwi likaThixo, ngoxa ngazo zonke izihlandlo niqhubeka nithandaza ngako konke ukuthandaza nokukhunga nikuwo umoya.”
20. Imeko yethu yahluke njani kweyejoni eliqhelekileyo?
20 Ekubeni esi sikrweqe sililungiselelo elivela kuThixo, asinakuze sisilele ukusikhusela, ukuba nje thina sihlala sisinxibile ngalo lonke ixesha. Ngokwahlukileyo kumajoni okoqobo, asenokuthi maxa wambi ahlale ixesha elide engalwi mfazwe, amaKristu ahlala esilwa idabi lokufa nokuphila elingayi kuphela de uThixo abe ulitshabalalisile ihlabathi likaSathana waza wayifaka enzonzobileni yonke imimoya engendawo. (ISityhilelo 12:17; 20:1-3) Ngoko mus’ ukuyekelela kwidabi olilwayo nxamnye nobuthathaka neenkanuko eziphosakeleyo, kuba sonke kufuneka ‘siqobe imizimba’ yethu ukuze sihlale sithembekile kuYehova. (1 Korinte 9:27) Apho siyeke khona ukuzamazama, sisenkathazweni!
21. Yiyiphi ekuphela kwendlela esinokoyisa ngayo kwidabi lokomoya esililwayo?
21 Ngaphezu koko, soze sikwazi ukuliphumelela eli dabi ngamandla ethu. Ngenxa yoko, uPawulos uyasikhumbuza ukuba kufuneka sithandaze kuYehova ‘ngazo zonke izihlandlo sikuwo umoya.’ Kwangaxeshanye, sifanele siphulaphule uYehova ngokufunda iLizwi lakhe nangokunxulumana namanye “amajoni” ngawo onke amathuba avelayo, kuba asisedwa kulo mlo! (Filemon 2; Hebhere 10:24, 25) Abo bazenza ngokuthembeka ezi zinto abayi kwanela ukoyisa nje kuphela, kodwa baya kukwazi nokuluthethelela ukholo lwabo xa luvavanywa.
KULUNGELE UKUTHETHELELA UKHOLO LWAKHO
22, 23. (a) Kutheni sifanele sihlale sikulungele ukuthethelela ukholo lwethu, yaye yiyiphi imibuzo esifanele sizibuze yona? (b) Nguwuphi umbandela oza kuxutyushwa kwisahluko esilandelayo?
22 UYesu wathi: “Ngenxa yokuba ningeyonxalenye yehlabathi, . . . linithiyile ihlabathi.” (Yohane 15:19) Ngoko ke, kufuneka amaKristu ahlale ekulungele ukuthethelela ukholo lwawo kwaye aluthethelele ngentlonelo nangomoya wobulali. (Funda eyoku-1 kaPetros 3:15.) Zibuze: ‘Ngaba ndiyasiqonda isizathu sokuba, maxa wambi, amaNgqina kaYehova esima nxamnye nezinto ezithandwa ngabantu abaninzi? Xa kufuneka ndime nxamnye noko kuthandwa ngabantu, ngaba ndiyamkela ngokupheleleyo into yokuba oko kuthethwa yiBhayibhile naludidi lwekhoboka kuchanile? (Mateyu 24:45; Yohane 17:17) Yaye ngaba xa kufuneka ndenze okulungileyo emehlweni kaYehova, ndiye ndinganeli nje ukwahluka kwabanye, kodwa ndiye ndizidle ngokwahluka kubo?’—INdumiso 34:2; Mateyu 10:32, 33.
23 Noko ke, ukunqwenela kwethu ukwahluka ehlabathini kudla ngokuvavanywa ngeendlela ezifihlakeleyo. Ngokomzekelo, njengoko kuboniswe ngaphambili, uMtyholi uye azame ukurhwebeshela abakhonzi bakaYehova ehlabathini esebenzisa iindlela zokuzonwabisa zehlabathi. Sinokuzikhetha njani iindlela zokuzonwabisa eziya kusenza sihlaziyeke kwaye sibe nezazela ezicocekileyo? Lo mba siza kuwuxovula kwisahluko esilandelayo.
^ isiqe. 3 Ukususela ngePentekoste yowama-33 C.E., uKristu ebenguKumkani kwibandla labalandeli bakhe abathanjisiweyo abasemhlabeni. (Kolose 1:13) Ngowe-1914, uKristu wanikwa igunya lobukhosi phezu ‘kobukumkani behlabathi.’ Ngenxa yoko, ngoku amaKristu athanjisiweyo angoonozakuzaku boBukumkani obuza kulawulwa nguMesiya.—ISityhilelo 11:15.
^ isiqe. 8 Bona incwadi ethi Ukuqiqa NgeZibhalo, iphepha 200-03, epapashwe ngamaNgqina kaYehova.
^ isiqe. 65 Bona inqaku elikwiSihlomelo elithi “Ukukhahlela Iflegi, Ukuvota Nokusebenza Kwarhulumente.”


text:
Isikhokelo sikaSihlalo weANC eMpuma Koloni uOscar Mabuyane sigunyazisiwe yikomiti embaxa yeANC (NEC), into ethetha ukuba isigqeba ebethe wonyulwa naso asizukuchithwa.
Esi sigqibo sithatyathwe kwindibano yalo mbutho ebibanjelwe e-St George’s Hotel e-Irene eRhawutini ukusuka ngoMgqibelo ukuza ngoMvulo.
Noxa nje ingxelo yesigqeba sezonxibelelwano kwiANC isithi iziphumo zale ndibano zizakubhengezwa ngoLwesibini, I’solezwe liyakholelwa ukuba isikhokelo sikaMabuyane sigunyazisiwe.
Oku kungqinwa yindimbane yabaxhasi bakaMabuyane ababhiyozayo kuFacebook kwanemithombo ethembekileyo.
USekela Mphathiswa wezoNxibelelwano neeNkonzo zePosi uStella Ndabeni-Abrahams ubhale kuFacebook wakhe ngezithuba zentsimbi yesibini esithi usendleleni eya eBhayi kwindibano yekomiti esebenzayo yeANC ephondweni (PWC).
Abaxhasi bakaMabuyane nabo bebegcoloda kuFacebook besebenzisa isigaba sentetho sabo esithi “singaphezulu” into ethetha uloyiso ngokwale ntetha yabo.
Iqela elixhasa iNkulumbuso uPhumulo Masualle, obengenele ugqatso lwesihlandlo sesithathu kwisikhundla sobuSihlalo, belimangele kwiNEC lisithi alonelanga yindlela ekwaqhutywa ngayo le nkomfa eyayibanjelwe eMonti.
Kule nkomfa kwashiyeka iingxwelerha emva komlo phakathi kwabaxhasi bakaMabuyane noMasualle, kulandela ukungavisisani.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi | INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
18 Kwafika ilizwi likaYehova kuYeremiya, lisithi:
2 “Suka, uhle uye endlwini yombumbi,+ kwaye apho ndiya kukuvisa amazwi am.”
3 Ndehla ke ndaya endlwini yombumbi, yaye apho wayesenza umsebenzi phezu kwamavili ombumbi.
4 Isitya awayesenza ngodongwe sonakaliswa sisandla sombumbi, waza wenza esinye isitya ngalo, kanye njengoko kwakukhangeleka kulungile emehlweni ombumbi ukwenjenjalo.+
5 Yaye ilizwi likaYehova laqhubeka lifika kum, lisithi:
6 “‘Andikwazi na ukwenza kanye njengalo mbumbi kuni, ndlu kaSirayeli?’ utsho uYehova. ‘Khangela! Njengodongwe esandleni sombumbi, ninjalo esandleni sam, ndlu kaSirayeli.+
7 Nangawuphi na umzuzu endisenokuthetha nxamnye nohlanga nanxamnye nobukumkani ukuba ndibuncothule nokuba ndibudilize nokuba ndibutshabalalise,+
8 luze okunene olo hlanga lubuye ebubini balo endithethe nxamnye nabo,+ nam ndiza kuzisola ngenxa yentlekele endicinge ukuyiphumeza kulo.+
9 Kodwa ngawo nawuphi na umzuzu endisenokuthetha ngokuphathelele uhlanga nangokuphathelele ubukumkani ukuba ndilwakhe nokuba ndilutyale,+
10 luze okunene lwenze okubi emehlweni am ngokungalithobeli ilizwi lam,+ ngoko ndiza kuzisola ngenxa yokulungileyo endizixelele ukuba ndikwenze ukuze kulungelwe lona.’
11 “Ke kaloku, khawuncede, utsho kumadoda akwaYuda nakubemi baseYerusalem ukuthi, ‘Utsho uYehova ukuthi: “Yabonani, ndiniyilela intlekele kwaye ndinicingela ingcamango.+ Khanincede, nibuye, ngamnye endleleni yakhe embi, nilungise iindlela zenu nezenzo zenu.”’”+
12 Yaye bathi: “Akukho themba!+ Kuba siya kulandela iingcamango zethu, yaye siza kuphumeza ngamnye ubulukhuni bentliziyo yakhe embi.”+
13 Ngoko ke utsho uYehova ukuthi: “Khanincede, nizibuzele phakathi kweentlanga. Ngubani na ove izinto ezinjengezi? Kukho into eqhiphula umbilini intombi enyulu kaSirayeli eyenze ngokugqithiseleyo.+
14 Liya kumka na ikhephu laseLebhanon eliweni elisendle? Okanye amanzi angaqhelekanga, apholileyo, aqukuqelayo, aya koma na?
15 Kuba abantu bam bandilibele+ ngokuthi baqhumisele umbingelelo kokungento yanto,+ nangokuthi bakhubekise abantu ezindleleni zabo,+ umendo wakudala,+ ukuze bahambe ezindleleni, endleleni engalungelelaniswanga,
16 ukuze benze ilizwe labo libe yinto yokukhwankqisa,+ yokubethelwa umlozi ukusa kwixesha elingenammiselo.+ Wonke owokugqibela ukudlula apho uya kujonga ekhwankqisiwe aze ahlunguzele intloko.+
17 Njengomoya wasempuma ndiya kubachithachitha phambi kotshaba.+ Ndiya kubabonisa umhlana, kungekhona ubuso,+ ngomhla wentlekele yabo.”
18 Yaye bathi: “Yizani, madoda, masicinge iingcamango nxamnye noYeremiya,+ kuba umthetho awuyi kutshabalala kumbingeleli+ okanye icebo kwisilumko okanye ilizwi kumprofeti.+ Yizani size simbethe ngolwimi,+ kwaye singanikeli ngqalelo kuwo nawaphi na amazwi akhe.”
19 Nikela ingqalelo kum, Yehova, uze uliphulaphule nelizwi labo bamelene nam.+
20 Ngaba ububi bufanele bubuyekezwe ngokulungileyo?+ Kuba bawumbele umhadi umphefumlo wam.+ Khumbula ukuma kwam phambi kwakho ukuze uthethe okulungileyo ngokuphathelele bona, ukuze ubuyise umsindo wakho kubo.+
21 Ngoko ke banikele endlaleni oonyana babo,+ yaye badlulisele emandleni ekrele;+ ngamana abafazi babo bangaba ngabafazi abahluthwe abantwana, nabahlolokazi.+ Ngamana amadoda abo angabulawa sisibetho esibulalayo, abafana babo baxatyelwe ngekrele edabini.+
22 Makuvakale isikhalo ezindlwini zabo, xa ubazisela ngequbuliso amatutu.+ Kuba bembe umhadi ukuze bandithimbe, neenyawo zam bazifihlele izibatha.+
23 Kodwa wena, Yehova, ulazi kakuhle lonke icebo abandenzela lona ukuze ndife.+ Musa ukusigubungela isiphoso sabo, kwaye ungasisusi isono sabo sisuke phambi kwakho; kodwa mabakhubeke phambi kwakho.+ Ngexesha lomsindo wakho thabatha inyathelo nxamnye nabo.+
Yithumele
Yithumele
INGUQULELO YEHLABATHI ELITSHA YEZIBHALO EZINGCWELE
Yeremiya 18
IsiXhosa
Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NGABA YADALWA?
Iphiko Lomnenga Onelunda
LO MNENGA mkhulu kwaye usinda ngaphezu kwebhasi. Sekunjalo, esi silo sikhulu sithi phinyi-phinyi lula emanzini xa siguquka naxa sintywila. Sincedwa yintoni? Enye yezinto ezisincedayo ngamaqhuqhuva akumaphiko aso.
Khawucinge ngoku: Iminenga emininzi kunye nezinye iintlanzi ezinkulu zinamaphiko ampuluswa. Noko ke, wona lo mnenga wahlukile. Unamaqhuqhuva amakhulu kwincam yamaphiko awo. Njengoko lo mnenga udada, amanzi abetheka kula maqhuqhuva nto leyo ebangela isaqunge emanzini. Esi saqunge sitshintsha indlela ahamba ngayo amanzi. Oku kwenza lo mnenga ukwazi ukuphakamisa amaphiko awo kodwa uqhubeke udada. Kuyawunceda lo mnenga ukuphakamisa la maphiko awo made, kuba utsho ukwazi ukudada lula emanzini nangona umkhulu.
Iingcali zizama ukukopa izinto ezenziwa ngulo mnenga ukuze zenze iphini lephenyane elisebenza bhetele kuneli likhoyo, ivili lokutsala amanzi kunye nephiko lenqwelo-ntaka.
Ucinga ntoni? Ngaba iphiko lalo mnenga lasuka labakho? Okanye ngaba ladalwa?


text:
IMBONISELO (YOKUFUNDISA) Februwari 2013
Le Mboniselo iza kuthetha ngelifa lethu elikhethekileyo njengabantu bakaYehova. Funda nangendlela esinokuhlala sikhuselwe ngayo nguYehova.
Eli Lilifa Lethu Lokomoya
Yomeleza indlela olixabisa ngayo ilifa lethu lokomoya ngokuphinda ufunde oko uYehova akwenzele uluntu nabantu bakhe.
Ngaba Uyalixabisa Ilifa Lethu Lokomoya?
Ukwazi nokuxabisa ilifa lethu lokomoya kunokukunceda uzimisele ukugcina ingqibelelo yakho kuThixo.
Abalindi Bakomkhulu Beva Iindaba Ezilungileyo
UPawulos wayeshumayela ngawo onke amathuba. Funda indlela onokukhuthazwa ngayo ngumzekelo wakhe ukuze umxelise.
Hlala Kwintlambo KaYehova Yokhuseleko
Iyintoni intlambo yokhuseleko yaye banokukhuseleka njani abakhonzi bakaYehova kuyo?
Lulumkele Utyekelo Lwentliziyo
Ngamany’ amaxesha iintliziyo zethu ziye zizame ukuyithethelela into engalunganga esiyenzileyo. Yintoni enokusinceda siyazi eyona nto isezintliziyweni zethu?
Ungavumeli Nantoni Na Ikuthintele Ekufumaneni Uzuko
Unokulufumana njani uzuko kuThixo? Yintoni enokukuthintela ekulufumaneni?
Wayengowentsapho KaKayafa
Ukufunyanwa kwebhokisi kaMariya kububungqina bokuba iBhayibhile ithetha ngabantu bokwenene ababeneentsapho.
SIPHAKULA KOOVIMBA BETHU
“Imbalasane Engenakulibaleka” Yafika Ngexesha
Funda indlela i-“Creation Drama” eyawanceda ngayo amaNgqina aseJamani akwazi ukujongana neemvavanyo zokholo ngeMfazwe Yehlabathi II.


text:
ISIHLOMELO
Oko Kuthethwa YiBhayibhile Ngoqhawulo-mtshato Nokwahlukana
UYehova ulindele ukuba abo batshatileyo bahlale bethembekile kwizifungo zabo zomtshato. Xa wayetshatisa indoda nomfazi wokuqala, uYehova wathi: “Indoda . . . inamathele emfazini wayo baze babe nyama-nye.” Kamva, uYesu Kristu wawaphinda la mazwi, waza wongeza esithi: “Ngoko ke, oko uThixo akubophelele ngedyokhwe ndawonye makungahlukaniswa mntu.” (Genesis 2:24; Mateyu 19:3-6) Ngenxa yoko, uYehova noYesu bajonga umtshato njengeqhina elihlala lihleli de elinye iqabane life. (1 Korinte 7:39) Ekubeni umtshato ulilungiselelo elingcwele, uqhawulo-mtshato alufanele lujongwe njengento engenamsebenzi. Enyanisweni, uYehova uluthiyile uqhawulo-mtshato olungasekelwanga kwiZibhalo.—Malaki 2:15, 16.
Ziziphi izizathu zokuqhawula umtshato ezamkelwa ziZibhalo? UYehova ukuthiyile ukukrexeza nokuhenyuza. (Genesis 39:9; 2 Samuweli 11:26, 27; INdumiso 51:4) Ujonga ukukrexeza njengento ecekisekayo kangangokuba uyavuma ukuba kube sisizathu sokuqhawula umtshato. (Ukuze ufumane inkcazelo ngoko kuthethwa kukukrexeza, funda ISahluko se-9, isiqendu sesi-7, esixubusha ngohenyuzo.) UYehova unika iqabane elimsulwa ilungelo lokugqiba enoba liqhubeke litshate neqabane elikrexezileyo okanye liwuqhawule umtshato. (Mateyu 19:9) Ngenxa yoko, ukuba iqabane elimsulwa ligqiba kwelokuba liwuqhawule umtshato, uYehova akaluthiyanga olo qhawulo-mtshato. Kwelinye icala, ibandla lamaKristu alikhuthazi mntu ukuba aqhawule umtshato. Enyanisweni, zikho iimeko ezinokubangela ukuba iqabane elimsulwa ligqibe kwelokuba lingawuqhawuli umtshato, ngokukodwa ukuba iqabane elikrexezileyo liguquka ngokwenene. Ngamafutshane, abantu abanezizathu ezamkelwa ziZibhalo zokuqhawula umtshato bafanele bazenzele isigqibo baze bamkele nayiphi na imiphumo enokubangelwa siso.—Galati 6:5.
Kwezinye iimeko ezingaqhelekanga, amanye amaKristu aye agqiba kwelokuba ahlukane okanye aqhawule umtshato nangona iqabane lawo lingakrexezanga. IBhayibhile ithi xa kunjalo, elo qabane liqhawula umtshato limele ‘lihlale lingatshatanga okanye kungenjalo lixolelane’ neqabane lalo. (1 Korinte 7:11) Loo mKristu akanalungelo lokuba atshate nomnye umntu. (Mateyu 5:32) Makhe sixubushe iimeko ezimbalwa ezingaqhelekanga abanye abaye bazijonga njengezizathu zokwahlukana namaqabane abo.
Xa umyeni engayondli ngabom intsapho yakhe. Intsapho inokuhleleleka, ingabi nazo izinto ezibalulekileyo ukuze iphile ngenxa yokuba umyeni engayondli, nangona enawo amandla okwenjenjalo. IBhayibhile ithi: ‘Ukuba nabani na akawalungiseleli amalungu endlu yakhe, ngokuqinisekileyo ulukhanyele ukholo yaye mbi ngaphezu kongakholwayo.’ (1 Timoti 5:8) Xa indoda enjalo ingafuni ukwahlukana nalo mkhwa, umfazi unokugqiba enoba akhusele impilontle yakhe neyabantwana bakhe ngokwahlukana nayo ngokusemthethweni kusini na. Kakade ke, abadala abangamaKristu bafanele balumke xa beqwalasela isityholo sokuba umKristu akafuni kondla intsapho yakhe. Ukungafuni ukondla intsapho yakho kunokuphumela ekubeni ususwe kubudlelane.
Ukuxhatshazwa okugqithiseleyo emzimbeni. Iqabane elixhaphazayo linokusebenzisa ugonyamelo kwiqabane lalo kangangokuba impilo nobomi balo bube sengozini. Ukuba elo qabane lixhaphazayo lingumKristu, abadala bebandla bafanele benze uphando ngezo zityholo. Ukugqajukelwa ngumsindo nogonyamelo zizinto ezinokubangela ukuba umntu asuswe kubudlelane.—Galati 5:19-21.
Xa iqabane lomntu limenza angakwazi kwaphela ukunqula uYehova. Iqabane linokusoloko lizama ukwenza ukuba elinye iqabane lingakwazi kwaphela ukunqula uThixo okanye linokude lilinyanzele ukuba laphule imiyalelo yakhe ngandlel’ ithile. Xa kunjalo, iqabane elisengozini limele ligqibe enoba ekuphela kwendlela ‘yokuthobela uThixo njengomlawuli kunabantu’ kukwahlukana ngokusemthethweni neqabane lalo kusini na.—IZenzo 5:29.
Kuzo zonke ezi meko zingaqhelekanga zichaziweyo, akakho umntu onelungelo lokunyanzela iqabane elimsulwa ukuba lahlukane okanye lingahlukani neqabane lalo. Nangona abahlobo abakhulileyo ngokomoya nabadala benokulixhasa baze balicebise besebenzisa iBhayibhile, abanakuzazi zonke iinkcukacha zeyona nto yenzekayo phakathi kwendoda nomfazi wayo. NguYehova kuphela owaziyo. Kakade ke, umfazi ongumKristu akayi kubonisa ukuba uyambeka uThixo nelungiselelo lomtshato ukuba ubaxa iingxaki zakhe zomtshato kuba efuna ukwahlukana nomyeni wakhe, ibe oko kuya kusebenza nakumyeni. UYehova uyabona xa kusenziwa amaqhinga ngenjongo yokwahlukana namaqabane, enoba umntu angazama kangakanani ukuwafihla. Eneneni, “zonke izinto zize yaye zibhencekile emehlweni alowo simele siphendule kuye.” (Hebhere 4:13) Kodwa akakho umntu ofanele agxeke umKristu obhenela ekwahlukaneni neqabane lakhe xa ebesengozini kangangexesha elide. Ngamafutshane, “sonke siya kuma phambi kwesihlalo sokugweba sikaThixo.”—Roma 14:10-12.